ועדת הכלכלה, כנסת 20, פרוטוקול מספר 846, 2018-11-06 09:30

איתן כבל: בוקר טוב לכולם, גברתי מנהלת הוועדה, אדוני הדובר, רשמת, ערוץ הכנסת ואורחים נכבדים כשקודם כל, דורון ידיד מפקד משטרת התנועה, רחלי טבת ויזל.

איתן כבל: יגיע לכאן נסים פרץ מנכ"ל נתיבי ישראל.

איתן כבל: זו הזדמנות גם לברך את חברי נחמיה זרחוביץ שהוא מלוחמי גבעת התחמושת וחוצה התעלה.

איתן כבל: הוא היה חבר איתי בגדוד הרבה מאוד שנים.

איתן כבל: אני באמת מתרגש לראות אותו אצלי בוועדה.

איתן כבל: נמצאת פה גם חברת הכנסת לאה פדידה, נמצאים כאן אורחים נכבדים, ובכלל אורחים נכבדים ממשטרת התנועה.

איתן כבל: היום יום שלישי, פעמיים כי טוב, כ"ח במר חשון, 3 בנובמבר.

איתן כבל: בשבת נקרא את פרשת "תולדות".

איתן כבל: לפני שנצלול לתוך הדיון, אתחיל, ברשותכם, כמדי יום בהקראת שיר.

איתן כבל: היום אקריא את שירה של איריס אליה כהן "ומה כבר יכולתי לעשות".

איתן כבל: איריס אליה כהן נולדה ב-1969.

איתן כבל: היא סופרת, משוררת ואומנית ישראל, כלת פרס ראש הממשלה ליצירה, לסופרים ולמשוררים לשנת 2015.

איתן כבל: בשנת 2011 זכה ספרה "מכתוב" בפרס שרת התרבות 2011 ובפרס רמת גן לספרות לספר הביכורים הטוב ביותר לאותה שנה.

איתן כבל: כמו כן, עיבדה המחזאית והבמאית חנה וואזנה גרינוולד את הפואמה "יולדות" מתוך "פלא – פואמות ושירים" להצגה שעלתה בסוף 2017 בתיאטרון העברי-ערבי ביפו העוסקת בפרשת חטיפת ילדי תימן, מזרח ובלקן.

איתן כבל: את השיר אני רוצה להקדיש לזכרה של משפחת עטר שנספתה בתאונה המחרידה בשבוע שעבר ולשבעת ההרוגים שנהרגו לפני יומיים בכביש 90.

איתן כבל: "ומה כבר יכולתי לעשות מלבד ללטף את ההלם בפני אחותי, למצוא בסידור כמה מלות נכאים, להאריך את קיצור הצער: פה נקבר, בתוך כל הקהל הקדוש הזה ינעמו לו רגבי עפרו, תהא נשמתו צרורה בצרור החיים.

איתן כבל: המוות לא חיכה לבואי, שלא כמותו, טיסתי התאחרה, והחליט להתחיל בלעדיי.

איתן כבל: " ברשותכם, היום הוא יום הבטיחות בדרכים.

איתן כבל: הצטרף אלינו גם ראש השדולה חברי חבר הכנסת חמד עמאר שהוא אחד האנשים היותר פעילים.

איתן כבל: אדוני, ברוך הבא.

איתן כבל: בוודאי יתאפשר לך תיכף לדבר.

איתן כבל: ועדת הכלכלה בקדנציה הזו הפכה את נושא המאבק בקטל בדרכים לדגל.

איתן כבל: זה לא רק שהקמנו ועדת משנה שעוסקת בעניין באופן שוטף בראשותו של חברי חבר הכנסת יעקב אשר, אלא שכאן באופן חסר תקדים הוועדה במליאתה קיימה כעשרה דיונים מעמיקים ביותר שלא נראו כאן בבית הזה על מנת למצוא את הדרכים למאבק בקטל הדרכים.

איתן כבל: גברתי, אני רוצה להזכיר שבתחילת הדרך, ואתה זוכר את זה, חברי חבר הכנסת חמד עמאר, ואת, לאה, לא היית פה לראות את הדברים, לא היה אחד שרצה לקחת על עצמו את ההתמודדות האמיתית עם העניין הזה.

איתן כבל: כל מי שדיברנו איתו רק רצה להרחיק עדות מעצמו.

איתן כבל: בכל המשרדים לא היה אחד שהיה מוכן לקחת את האחריות על עצמו למצב הקשה שהיה כבר אז.

איתן כבל: כשאנחנו העלינו את העניין היה ברור שיש שינוי מגמה מאוד מאוד משמעותי ועלייה מאוד משמעותית, בעיקר בקבוצות מאוד ברורות ומוגדרות, ובכלל זה המגזר הערבי והדרוזי והחברות הנוספות ששם זה ממש סכנת נפשות.

איתן כבל: במאבק עיקש יחד עם קבוצות חוץ פרלמנטריות הצלחנו ביחד לקחת את אותה נושאת מטוסים ישנה ולאט לאט להסיט אותה.

איתן כבל: בתהליך הזה אני רוצה לשבח, קודם כל ולפני הכול, את ניצב דורון ידיד.

איתן כבל: אני מבקש ממך באמת באמת להעביר את תודתי לא רק לך, אלא לכל הצוותים שלך ולכל השוטרים שנמצאים בשטח שמאז כניסתך אם יש נושא שחל בו שינוי משמעותי, והייתי אומר אפילו דרמטי, זה הטיפול של משטרת ישראל, ואתה כמי שעומד בראשה, במאבק בקטל בדרכים.

איתן כבל: אני לא יכול לומר זאת באופן הגורף הזה על קבוצות אחרות.

איתן כבל: להזכירכם, כשיצאנו לדרך זה היה כמעט עם אפס תקציב ועם אפס יכולות, ולמרות זאת הצלחתם לעשות מעשים גדולים.

איתן כבל: צריך להוריד את הכובע בפני השר הממונה.

איתן כבל: זה לא דבר ברור מאליו ששרים עומדים פה ומוכרים מילים חופשי חופשי, ולא היתה כמעט התחייבות שהשר נתן כאן שלא עמד בה, וגם את זה חשוב להגיד - זה לא ברור מאליו.

איתן כבל: אין זה אומר שאין עבודה, נהפוך הוא.

איתן כבל: דווקא ההצלחה, ברוך השם, מראה עוד כמה חשוב שתעשו יותר.

איתן כבל: אדוני, זה מונח לפתחך.

איתן כבל: בשמי ובשם אזרחי ישראל אני רוצה להודות לך ולכל השוטרים שלך.

איתן כבל: בעזרת השם נגיע לסוף דצמבר שנה זו כשהמגמה שבאה בחודש אוקטובר תיבלם ונחזור לתוצאות שהיו לפני חודש אוקטובר.

איתן כבל: רחלי טבת ויזל, אני רוצה להודות גם לך.

איתן כבל: אין ספק שכניסתך לתפקיד האירה באור אחר, וזאת מההחלטה לקרוא לרלב"ד.

איתן כבל: אין ספק שיש חלק גדול ליושב-ראש שלצערי החליט לסיים את תפקידו, לאלוף במילואים גיורא רום.

איתן כבל: הוא הכניס סטנדרטים אחרים לגמרי.

איתן כבל: תאמיני לי, לא היה מישהו שהיה בקונפליקט עם הרשות יותר ממני, ואפילו בצורה מאוד מאוד אגרסיבית.

איתן כבל: שוב, דווקא העבודה שאתם עושים מראה כמה עוד יש לעשות.

איתן כבל: אני רוצה להתקדם הלאה.

איתן כבל: אבנר, אתה אורח פה מכובד, אבל לא לחינם לא הזכרתי אותך ואת משרד התחברה.

איתן כבל: זה לא מפני שאתם לא עושים עבודה.

איתן כבל: אני מאלה שסבורים שאחרי השבוע האחרון, השר היה צריך להיות פה במקרה הטוב, אם לא פחות מכך, המנכ"לים.

איתן כבל: זה היה חודש דרמטי, קשה מאוד.

איתן כבל: אם היינו במגמה מאוד משמעותית של ירידה, בא חודש אוקטובר ושינה את המגמה, למרות שברוך השם עדיין אנחנו נמצאים אל מול השנה הקודמת במגמת ירידה - 19.7%.

איתן כבל: אבל עדיין חודש אוקטובר – 40 הרוגים והוא חודש אוקטובר הקשה ביותר בארבע השנים האחרונות, ובוודאי החודש הקשה ביותר בשנה הזו.

איתן כבל: אני חוזר ואומר את מה שאני אומר כל הזמן כאן בוועדה.

איתן כבל: מישהו מכם מעלה בדעתו שאם חס וחלילה בחודש אוקטובר היה אירוע ביטחוני או צבאי או אחר שבו היו נהרגים 17 אזרחים או חס וחלילה חיילים שכל מדינת ישראל לא היתה עומדת על הרגליים?

איתן כבל: עם כמות כזו יכול להיות שאפילו היו נכנסים למבצע בעזה, נחמיה, על כל המשמעויות הכרוכות בכך.

איתן כבל: אבל כשזה מגיע לקטל בדרכים כולם מרחיקים עדות ושחס וחלילה שזה לא יידבק בהם, חבר הכנסת חמד עמאר.

איתן כבל: הם לא קשורים.

איתן כבל: בעזרת השם, בסוף דצמבר כשנעשה את הסיכום השנתי, ובעזרת השם ובעזרת כל הנהגים כשנראה שהתוצאות הן יותר טובות לא יהיה אחד שלא ייפקד מקומו כדי לספר כמה תותח הוא - אחד.

איתן כבל: התחרות תהיה מי יוריד לדפוס מהר יותר לפני כולם את זו שבזכותו זה קרה.

חמד עמאר: אני מקווה שזו תהיה המלחמה.

איתן כבל: כמוך אני מאוד מקווה.

איתן כבל: אתה מלווה את הנושא הזה כבר שנים מאז הגעתך לבית הזה.

איתן כבל: למרות זאת, אני אומר לכם בצורה מאוד מאוד ברורה שלא נשקוט.

איתן כבל: אני רוצה ממש לכוון את הדיון היום כי אפשר להתפזר פה ולא לסיים את הדיון.

איתן כבל: אני רוצה להתמקד בשאלה איך מתמודדים עם כביש 90.

איתן כבל: נמצא כאן חברנו נסים פרץ שגם לו מגיעה תודה גדולה.

איתן כבל: לא הכול נתון לפתחו, אבל כל מה שנתון כמעט לפתחו - חבל על הזמן.

איתן כבל: צריך להסיר את הכובע בפניו.

איתן כבל: זה לא פשוט כי אני גם יודע את הדברים שמאחור.

איתן כבל: אני גם יודע על האינטראקציה החיובית שמתקיימת בינך לבינו לבין הרלב"ד – שיתוף פעולה שלא נראה כמותו.

איתן כבל: אני אומר את זה גם מול הוועדה.

איתן כבל: אין כמעט סעיף, חוק, תקנה, כולל התיקון שהבאנו אתמול, תיקון 125 מתיקון 112.

איתן כבל: אין דבר שיכול להוביל לשינוי שהוועדה הזו לא נמצאת בו בחזית.

איתן כבל: נקודה נוספת הוא עניין האופניים החשמליים.

איתן כבל: לצד חודש אוקטובר השחור נושא האופניים החשמליים הוא נושא נוסף שאנחנו חייבים לתת עליו את הדעת.

איתן כבל: זה כבר לא צחוק, זה לא משחק.

איתן כבל: 17 הרוגים זו דרמה, אי אפשר לטאטא זאת מתחת לשטיח ולומר שזה אקראי.

איתן כבל: יש כאן מגמה מאוד מאוד קשה ובעייתית, ונרחיב על זה בהמשך.

איתן כבל: נקודה אחרונה, עניין ההתמקדות רק בהרוגים.

איתן כבל: צריך להוסיף כאן נדבך נוסף והוא הפצועים הקשה בעיקר.

איתן כבל: מצד אחד, נוצר מצב טוב.

איתן כבל: מצד שני, נוצר לנו מצב חדש לגמרי.

איתן כבל: כל עניין האבזור הבטיחותי, ולא ארחיב בו, מייצר רכב אמין יותר מהבחינה של הגנה, אבל אליה וקוץ בה.

איתן כבל: אינני שופט ואינני רוצה להגיד מה טוב, מה לא, ומה קורה.

איתן כבל: יש עלייה דרמטית בשנים האחרונות בפצועים קשה כאשר לגבי חלקם טוב מותי מחיי.

איתן כבל: 27.6% עלייה במספר הפצועים קשה.

איתן כבל: אני מכיר חלק, וכמו שאמרתי לגבי חלק מהם זה טוב מותי מחיי או עפר אני בחיי קל וחומר ב-.

איתן כבל: זה ממש כך, אנשים כבר לא יודעים.

איתן כבל: אני כבר לא מדבר על גל ההדף המשפחתי ועל כל מה שזה עושה.

איתן כבל: אנחנו נרים מדרגה ומהיום והלאה נשים את נושא הפצועים כי צריך לשים זאת מול עיננו.

איתן כבל: אנחנו יכולים להתבסם בירידה המשמעותית, ועדיין ירידה משמעותית, אבל אנחנו חייבים להציב לעצמנו משימות חדשות, וזה מה שגם נעשה.

איתן כבל: שוב, תודה רבה שבאתם.

איתן כבל: ברשותכם, אני מאפשר, קודם כל, לניצב דורון ידיד לשאת את דבריו.

איתן כבל: אדוני, בבקשה.

דורון ידיד: בוקר טוב לכולם.

דורון ידיד: ראשית, תודה רבה על ההערכה.

דורון ידיד: את ההערכה הרבה שהוועדה רוחשת לשוטרים אנחנו מקבלים לא רק היום אלא אנחנו מקבלים אותה תמיד כשהנציגים שלנו מגיעים.

דורון ידיד: נמצאים פה המפקדים ונציגי השוטרים שעוסקים יום יום באכיפה.

דורון ידיד: אכיפה נגד עברייני תנועה היא לא דבר של מה בכך.

דורון ידיד: שוטרים עובדים לבד, מתווכחים עם עברייני תנועה שחלקם עבריינים גם, לא רק עברייני תנועה.

דורון ידיד: הם נמצאים לבד בכבישים.

דורון ידיד: עצם העצירה והאכיפה היא סכנה בפני עצמה בכבישים מהירים.

דורון ידיד: אפשר לומר שהם מסכנים עצמם יום יום בשביל להציל חיים.

דורון ידיד: אומנם הם לא מתמודדים מול מחבלים, אבל הם מתמודדים מול נהגים עבריינים.

דורון ידיד: ירידה בכבישי בין-עירוניים על מנת לבצע אכיפה היא לא דבר של מה בכך.

דורון ידיד: השוטרים האלה נמצאים כאן, והערכה רבה להם על העשייה שלהם וזאת לצד המחמאות שגם אתה נתת.

דורון ידיד: יש לא מעט שותפים למאבק בתאונות הדרכים.

דורון ידיד: הזכרת את הרשות הלאומית, משרד התחבורה עם שיתוף פעולה מלא, ויושב שם מנכ"ל נת"י שמלבד התשתיות הוא פועל איתנו גם בכל מה שקשור למניעה מצבית, ולא מעט שילוט ואמצעים שתכליתם לבצע הרתעה כנגד נהגים בשיתוף פעולה מלא ללא הסתכלות על תקציבים, אלא הסתכלות על פעולות מצילות חיים.

דורון ידיד: יש פה באמת שותפים מרכזיים לעשייה היום יומית של אגף התנועה, ובכלל.

דורון ידיד: התייחסת לנושא ההרוגים.

דורון ידיד: כאגף התנועה אנחנו לא מתמקדים אך ורק בהרוגים, אנחנו מדברים על תרבות נהיגה, על יצירת הרתעה ועל אכיפה מרתיעה.

דורון ידיד: לצורך כך, גיבשנו באגף התנועה שלושה כיווני עבודה מרכזיים: האחד, חיזוק שותפויות, השני, המלצות ויוזמות לשינוי חקיקה שבסופו של דבר מגיעות אליך לוועדה, והדבר המרכזי מבחינת הפעילות האופרטיבית שלנו זה אכיפה ממוקדת בעבירות מסכנות חיים ובריונות.

דורון ידיד: שוטרי התנועה, בעיקר בבין-עירוני, מבצעים אכיפה ממוקדת בעבירות מסכנות חיים ובריונות.

דורון ידיד: זו השנה השנייה ברציפות, יש פה את הנתונים ואנחנו רואים שאנחנו עדיין בעלייה מול שנה קודמת שאנחנו מממשים את המדיניות של עצמנו – עלייה של 33%.

דורון ידיד: בשנה קודמת היתה עלייה גבוהה יותר.

דורון ידיד: מי שרואה, רואה את הנתונים שאנחנו באמת מתמקדים במהירויות, בשכרות, בטלפון סלולרי.

דורון ידיד: על פי תפיסתנו, טלפון סלולרי, אלכוהול וסמים הם גורמי תאונות דרכים מרכזיים.

איתן כבל: אדוני, אתמול נתנו את הכלים, כך אני מקווה, בידי משטרת ישראל לטפל בנושא השכרות והסמים.

דורון ידיד: קראנו, קיבלנו, ובאמת לא מעט כלים הוועדה הזו נתנה לנו.

דורון ידיד: כשנממש אותם אז ההקלה הזו בטיפול בעברייני תנועה ויצירת הרתעה תהיה יותר אפקטיבית.

דורון ידיד: ככל שנתמיד וככל שנהיה הרבה יותר מחמירים וממוקדים, כך ניצור איזושהי הרתעה בקרב הנהגים.

דורון ידיד: הגישה של: נסעתי מנקודה זו לנקודה אחרת ולא ראיתי ניידת, היא לא בלקסיקון שלנו.

דורון ידיד: אל תראה ניידת, הניידת תראה אותך.

דורון ידיד: לכן, הגברנו את כמות כלי הרכב הסמויים שלנו, הגברנו את הפעילות הסמויה שלנו.

דורון ידיד: הכנסנו אמצעים טכנולוגיים, לא מכשור אכיפה, שמשמשים אותנו לאכיפה, ודברים מאוד פשוטים: מצלמות סטילס, המצלמות הניידות האלו השחורות שאתם רואים בצדי הדרך, ועוד לא מעט אמצעים שהתכלית שלהם לתפוס נהגים שמבצעים עבירות מסכנות חיים ובריונות.

דורון ידיד: במיקוד הזה אנחנו בהחלט מצליחים.

דורון ידיד: אנחנו רואים פה את הפעילות של אגף התנועה בצירי המיקוד בין 2016, ואנחנו רואים את הקפיצה המשמעותית במיקוד מנובמבר 16', מזה שנתיים.

דורון ידיד: הגרף הכחול למעלה הוא סך האכיפה והגרף האדום מתחתיו הוא מה מתוך האכיפה הוא בצירי מיקוד.

דורון ידיד: אנחנו מגיעים בשנתיים האחרונים בין 90% ל-96% אכיפה אך ורק בצירי המיקוד.

דורון ידיד: זה אומר שאנחנו עומדים היום על ירידה של 37 הרוגים בצירים הבין-עירוניים, 25 מהם בצירי המיקוד.

דורון ידיד: זה אומר שההשפעה המרכזית שלנו היא בצירי המיקוד.

דורון ידיד: כיוון שאנחנו מתעסקים עם נהגים ולא עם עבריינים שקמים בבוקר מתוך כוונה לבצע עבירה פלילית ועבירה פלילית היא חלק ממסלול החיים שלהם או דרך הקיום שלהם, ברגע שהוא מקבל דוח בציר מיקוד או בצירים העוטפים אותו, ויש לנו צירים נוספים שהם צירי מיקוד משניים, אנחנו יוצרים פה אפקט ההילה, ואנחנו יוצרים פה הרתעה שמורגשת בכבישים.

איתן כבל: אדוני, הנתונים האלה כבר מונחים בפנינו וקראנו אותם.

איתן כבל: זו ועדת בית עבורכם.

איתן כבל: חשוב לי שתאמר לנו בצורה מאוד ישירה מה חסר לכם לשיטתך תאמר לנו מה לדעתך יכול להרים את היכולת של משטרת התנועה עוד קצת מעבר למה שנעשה היום.

איתן כבל: איזה כלים אנחנו נדרשים לתת?

דורון ידיד: מניסיונם של השוטרים שנמצאים בשטח, יש לנו לא מעט המלצות לשינויי חקיקה וקידום המלצות ושינויי חקיקה בכל מה שקשור להחמרת הענישה שיקלו עלינו מאוד.

איתן כבל: אם אתה כבר נוגע בעניין החמרת הענישה, איך אתה כמפקד משטרת התנועה רואה את התייחסות של בתי המשפט ושל התביעה ואת האיזון?

איתן כבל: אתם עושים עבודה, איך זה בא לידי ביטוי לאחר מכן בבתי המשפט?

איתן כבל: האם יש ביטוי לעניין הזה?

דורון ידיד: בסופו של דבר, העבודה מגיעה לבתי משפט.

דורון ידיד: 2.5% ממקבלי הדוחות מבקשים להישפט, אלה שקיבלו את הדוח ב/מ - ברירת משפט.

דורון ידיד: כשהם מגיעים למשפט הם אזרחים נורמטיביים בעיני בית המשפט.

דורון ידיד: זה לא השחור ולבן, עבריינים ונורמטיביים, שוטרים וגנבים.

דורון ידיד: כאן זה הציבור בכללותו.

דורון ידיד: יש מקרים שבתי המשפט מחמירים ויש מקרים שבתי המשפט מקלים.

דורון ידיד: אין ספק שצריך להחמיר עם נהג שמסמס תוך כדי נהיגה, או לפחות מה שמגיע לו בדוח.

לאה ורון: אתה יודע שעם ישראל רחמנים בני רחמנים.

דורון ידיד: אמרה מנהלת הוועדה ולא אוסיף.

דורון ידיד: יש לנו גם לא מעט תיקים שממתינים.

איתן כבל: אדוני נזהר בלשונו, אדוני נהיה עדין.

דורון ידיד: אני לא עדין, אי-אפשר לומר שאני עדין.

איתן כבל: חברת הכנסת פדידה, בבקשה.

לאה פדידה: מטריד אותי מה שאמרת בתחילת דבריך שהנראות של ניידות בעיניך זה פחות חשוב והורדתם את הנראות.

לאה פדידה: אני לא יודעת אם זה נכון.

לאה פדידה: המטרה שלנו היא הרי לא לתפוס אלא למנוע.

לאה פדידה: כשאנחנו רואים ניידת או כשאומר לנו הוויז שיש ניידת, אנחנו באופן מהותי מאטים, שומרים על הכללים.

לאה פדידה: איך זה מסתדר עם הרצון שלך למנוע על ידי כך שאתה מוריד את הנראות של ניידות בשטח?

דורון ידיד: מה שאת אומרת היה נהוג עד נובמבר 16' באגף התנועה והיו הרבה יותר ניידות גלויות.

דורון ידיד: הכנסנו הרבה יותר ניידות סמויות או 40% מכלל כלי הרכב שלנו הם סמויים.

דורון ידיד: ההרתעה בציבור, ואת בטח שומעת ורואה בתקשורת מעבר לתפקידך, היא גבוהה מאוד.

דורון ידיד: פעילות המשטרה זוכה לסיקור תקשורתי היות והיא יצירתית.

דורון ידיד: מניסיוננו הדל, ונמצאים פה לא מעט שוטרים ומפקדים של משטרת התנועה הארצית, כשהאזרח הנורמטיבי הישראלי רואה ניידת הוא מאט, וכאשר חולפת הניידת הוא נותן גז, ואצלנו מותר הכול כי כולנו גיבורים.

דורון ידיד: לכן, אנחנו משתמשים ברכבים מוסווים.

דורון ידיד: לקחנו כלי רכב מינהלתיים שלנו והכנסנו אותם כדי שהם יידעו שגם מכלי רכבים מינהלתיים שנוסעים באלפים בכבישים ניתן לאכוף.

דורון ידיד: לקחנו רכבים שלנו וצבענו אותם בצבעי מג"ב כדי שיידעו שגם מגב"ניקים אוכפים.

דורון ידיד: אנחנו עובדים לפי מודלים.

דורון ידיד: אין יותר סתם ניידת על הכביש.

דורון ידיד: יש ניידת סמויה, ניידת גלויה, ניידת סמויה.

דורון ידיד: כשאת נכנסת לציר שלנו יכול להיות שאת רואה את הניידת הסמויה, אבל היא ראתה אותך לפני.

דורון ידיד: זה פספס אותך, את רואה את הגלויה ואת אומרת: זהו, ראיתי משטרה ואין יותר משטרה ואז את מחזיקה את הטלפון ונוהגת מהר ומזגזגת, אבל אז רואה אותך ניידת סמויה.

דורון ידיד: יש איזשהו מודל, זה לא רק סמויות.

דורון ידיד: זה שילוב של גלוי וסמוי.

איתן כבל: יש גם הרבה פייק ניוז – זה חלק מהעניין, חשוב.

דורון ידיד: לאחר שנתיים אפשר לומר ששיטת העבודה הזו של השילוב מוכיחה את עצמה.

דורון ידיד: זה לא היה נהוג בקרב שוטרי התנועה להיות על גשרים עם מצלמת סטילס.

דורון ידיד: הוא חוזר לרכב והוא מצלם והוא משדר לשוטר שנמצא קילומטר אחריו.

דורון ידיד: נהג רואה דבר כזה.

דורון ידיד: נכון שזה שני שוטרים על דוח, אבל ההרתעה כאן היא הרבה יותר משמעותית.

איתן כבל: נכון.

דורון ידיד: אנחנו מפרסמים את הכול כדי שכולם יידעו ויכירו איפה אנחנו יושבים בתצפיות ובמארבים ויגיעו לשם וייסעו הרבה יותר בזהירות ואז נדלג למקום הבא.

דורון ידיד: כשיידעו גם שם, נדלג למקום הבא.

דורון ידיד: יידעו גם שם, נדע שבציר הזה הם חוששים מאיתנו ונדלג לציר אחר.

דורון ידיד: הדבר המטריד הוא שבמרבית הצירים אנחנו כבר שנתיים והאכיפה עדיין במגמת עלייה.

דורון ידיד: זה אומר שהציבור עדיין לא הפנים שאנחנו נמצאים באותם צירים ובכל רגע נתון הם עלולים לפגוש שוטרים.

איתן כבל: עדיין אני רוצה לשמוע ממך איזה כלים נדרשים לכם כדי שהאכיפה תהיה יותר אפקטיבית.

חמד עמאר: בהמשך לשאלתך, אני רוצה לשאול מה קורה מבחינת כוח אדם וניידות.

חמד עמאר: דנו בנושא הזה הרבה בדיונים שקיימנו ב-2016.

חמד עמאר: אני רוצה לשמוע שינוי.

דורון ידיד: פתחתי במחמאות לעמיתים שלנו ורציתי לסיים בהערכה רבה מאוד לשר לביטחון הפנים ולמפכ"ל, חבר הכנסת כבל ציין את זה.

דורון ידיד: השר לביטחון הפנים היה פה לפני שנתיים והצהיר על הכפלת הניידות.

דורון ידיד: גיוס שוטר הוא ההליך ארוך, זה קרוב לחצי שנה.

דורון ידיד: השוטרים שלנו גם עובדים לבד אז הליך ההכשרה והחניכה הוא הרבה יותר ארוך.

דורון ידיד: אבל היום אנחנו מממשים את הצהרת השר ממשאבי המשרד לביטחון הפנים והמשטרה, והיום אנחנו באמת הוכפלנו כפי שהשר לביטחון הפנים הצהיר כאן.

דורון ידיד: אנחנו מוציאים מעל 150 ניידות במשמרות א' ו-ב'.

דורון ידיד: במשמרות לילה לא שינינו כי שעון הפעילות שלנו מדבר על משמרות א' ו-ב', ואנחנו מוציאים קצת יותר ממה שהשר התחייב.

דורון ידיד: הוא התחייב ל-150 ניידות משמרת א' ו-ב'.

דורון ידיד: תמיר חופשות, מחלות.

דורון ידיד: אנחנו עומדים על 160 – 170 ניידות במשמרות שכאלה.

דורון ידיד: זה מאפשר לנו להגדיל את צירי המיקוד ולבצע אכיפה יצירתית מעבר לתמיכה הבלתי מסויגת מהמשרד לביטחון הפנים בכל מה שקשור להמלצות שלנו לשינויי חקיקה ואכיפה.

דורון ידיד: ציין יושב-ראש הוועדה חבר הכנסת כבל לגבי המעורבות של השר.

דורון ידיד: אם לכאן מגיע מה שמגיע אז בפועל הפעילות והמכוונות שלו ושל המפכ"ל הם הרבה יותר גבוהים בנושאי תנועה.

דורון ידיד: יש גם לא מעט פעולות שכן היינו רוצים לראות, לא מעט המלצות לשינויי חקיקה.

דורון ידיד: לא אפרט אותן עכשיו, יש לנו כמה שקפים לגבי העניין הזה.

דורון ידיד: לדוגמה, בסמכות ראש מחלקת התנועה לקבוע נסיבות מחמירות לעבירה מסוימת.

דורון ידיד: ברגע שהוא קבע נסיבות מחמירות אנחנו יכולים מברירת משפט להפוך את זה להזמנה לדין.

דורון ידיד: אנחנו באגף התנועה סבורים שכל מה שקשור לפלאפון לנהגי משאיות, לדו-גלגלי, לרכב כבד ונהגים מקצועיים, צריך להיות הזמנה לדין.

דורון ידיד: כשאחד כזה משתמש בפלאפון בכל שימוש שהוא צריך להיות הזמנה לדין.

דורון ידיד: ראש מחלקת התנועה בדיון אצלנו קיבל סמכות לקבוע נסיבות מחמירות.

דורון ידיד: צריך את אישור שר התחבורה ושרת המשפטים.

דורון ידיד: שר התחבורה אישר, זה מתעכב אצל שרת המשפטים.

איתן כבל: זה לא הדבר היחיד, זה לא אישי.

דורון ידיד: סמכות השבתה לנג"דים לפי התוספת הרביעית והשביעית – ברגע שאנחנו מבצעים שימועים על אתר, משביתים את כלי הרכב או פוסלים את הרישיונות על אתר, ההרתעה הרבה הרבה יותר גדולה ממצב שבו הוא מוזמן והרכב לא תמיד מגיע והכול.

דורון ידיד: אנחנו ביקשנו סמכות השבתה לנג"דים על ידי הפיכתם לתובעים עם סמכות תובע.

דורון ידיד: עברנו את כל הסיפור הזה וזה יגיע אליכם.

דורון ידיד: סמכות השבתה לתובע.

דורון ידיד: איפה שכתוב קצין יהיה גם תובע על מנת לשדרג את היכולת שלנו לטפל.

דורון ידיד: אופנים חשמליים - היו לנו לא מעט המלצות לשינויי החקיקה.

דורון ידיד: אפשר לומר שכולם, לבד מחובת הביטוח, עברו בהחלטת ממשלה והתקדמו.

דורון ידיד: לסיום, אני רוצה להביע הערכה רבה לשוטרים ולקצינים שנושאים בנטל הזה יום יום.

דורון ידיד: השינוי המשמעותי הוא באמת באגף התנועה, לצד השותפים הנוספים בתמיכה בלתי מסויגת של השר והמפכ"ל.

דורון ידיד: תודה רבה גם לכם על הקידומים.

איתן כבל: שוב, תודה רבה לכם מעומק הלב.

איתן כבל: מה שאתם עושים כל יום רק מראה עוד כמה יש לעשות.

איתן כבל: זו לא קלישאה, זה ממש המחשבה על אותם עשרות אנשים שעל פי הסטטיסטיקה היו יכולים להיהרג ואיזה מעגל מדהים של הצלה אנחנו מונעים.

איתן כבל: זה פשוט לא ייאמן.

איתן כבל: אני רוצה להעביר את רשות הדיבור לחברי חבר הכנסת חמד עמאר.

איתן כבל: אני רוצה לשוב ולהדגיש את מחויבותו של חבר הכנסת חמד עמאר שמהיום הראשון שהגיע לכנסת לקח על עצמו כמעט לבד אז את המאבק בקטל בדרכים.

איתן כבל: הוא לא מרפה מהעניין הזה, ישר כוח על כך.

איתן כבל: אדוני, בבקשה.

חמד עמאר: בוקר טוב לכולם.

חמד עמאר: תודה לכל מי שהגיע, לשוטרים ולקצינים, לשוטרים שעוסקים בבטיחות בדרכים, למנכ"לית.

חמד עמאר: אני באמת רוצה לפתוח ולהודות לך, אדוני יושב-ראש הוועדה, על זה שלקחת את נושא בטיחות בדרכים ושמת אותו בראש מעיינה של הוועדה.

חמד עמאר: ב-2016 קיימנו עשר ישיבות מאוד חשובות.

איתן כבל: ועוד 20 ישיבות בוועדת המשנה.

חמד עמאר: גם ישיבות של ועדת המשנה, ואני רוצה לברך את יושב-ראש ועדת המשנה.

חמד עמאר: ועדת הכלכלה העלתה את נושא הבטיחות בדרכים ואת נושא הקטל בדרכים על סדר יומה של הכנסת ברגע שאנחנו מקיימים את הדיונים האלה וכל הגורמים מגיעים לכאן.

חמד עמאר: כשדיברנו על כוח אדם וניידות למשטרה לא חלמנו שנגיע לכאן ונציג המשטרה יגיד: אנחנו עומדים במה שהבטיח השר והוא קיים ויש לנו 150 ניידות במשמרת א', ובמשמרת ב' 160 אפילו.

חמד עמאר: באמת כל הכבוד לכם, תודה לכם על כל מה שאתם עושים.

חמד עמאר: אנחנו רואים את התוצאות, אנחנו במגמה של ירידה.

חמד עמאר: אבל עם כל מגמת הירידה, חודש אוקטובר היה מאוד מאוד קשה – 40 הרוגים בחודש אחד.

חמד עמאר: לפני כחודש דיברנו רק על האופניים החשמליים.

חמד עמאר: קיימנו כאן דיונים בוועדה ובוועדת החינוך.

חמד עמאר: אבל פתאום צץ לנו כביש 90 עם תאונה אחת שמחקה משפחה שלימה ואחר כך עוד תאונה שמחקה עוד משפחה, ואחר כך עוד תאונה קשה עם שבעה הרוגים, וכל זאת בכביש אחד, בקטע אחד, בחודש אחד, וזה שינה לנו את כל התפיסה.

חמד עמאר: נושא הבטיחות בדרכים והקטל בדרכים קשור בכולם, לא בגוף אחד.

חמד עמאר: זה קשור לנהג אחד שמחליט באיזשהו שלב לתפוס את הפלאפון שלו ולשלוח הודעה, ואז כל מה שאנחנו עושים כאן כשיושבים ודנים יכול לשנות לנו את כל התפיסה.

חמד עמאר: אני לא אוהב להשתמש בסטטיסטיקה במקרה של הרוגים, אבל זה יכול לשנות לנו את כל הסטטיסטיקה, וכל זה בהחלטה אחת שלו.

חמד עמאר: לגבי אופניים חשמליים – דיברנו כאן הרבה על הנושא הזה.

חמד עמאר: הייתי עכשיו בוועדת החינוך ושם דיברנו על חינוך תעבורתי.

חמד עמאר: לשמחתי, שם קיבלתי נתונים מאוד מעודדים על כיתות י'.

חמד עמאר: יש לנו 4,200 כיתות י', כשמתוכן 3,800 כיתות שמקבלות חינוך תעבורתי.

חמד עמאר: 400 לא מקבלות, מתוכן 200 שהם חינוך מיוחד שאין להן אפשרות, ועוד 200 בתהליך לקבל.

חמד עמאר: אני מקווה שבשנה הבאה נקבל נתון שכל שכבת כיתת י' מקבלת חינוך תעבורתי ושיכולים להגיע גם לתיאוריה בגיל 16 - 16.5, ואז ללכת לכיוון של רישיון.

חמד עמאר: אבל בוועדת הכלכלה פספסנו נושא אחד והוא שאפשרנו, ואני התנגדתי לזה כאן בוועדת הכלכלה ואתם יכולים לחזור לפרוטוקולים שלנו, להוריד ילד לתוך הכביש עם אופניים חשמליים בלי שהוא יודע חוקי תעבורה, מבלי שהוא יודע להבדיל בין עצור לתן זכות קדימה ואיך הוא צריך להתנהג.

חמד עמאר: אופניים חשמליים יכולים לנסוע במהירות של 25 ויכולים לשדרג את זה למהירות של 40 ו-50, ודיברנו על זה הרבה כאן.

חמד עמאר: למעשה אפשרנו למישהו עם כלי רכב ממונע לעלות על הכביש מבלי לדעת חוקי תעבורה, ואנחנו רואים את התוצאות – 17 הרוגים.

חמד עמאר: אני בא מהמגזר הלא יהודי, אני גר בשפרעם.

חמד עמאר: אין לנו שביל אופניים אחד.

חמד עמאר: אני מסתובב בכל היישובים, ובמיוחד ביישובים הדרוזים, ואין שביל אופניים אחד בכל היישובים הלא יהודים.

חמד עמאר: תקן אותי אם אני טועה.

חמד עמאר: האם יש איזשהו יישוב שיש לו שביל אופניים?

חמד עמאר: אני לא מכיר.

חמד עמאר: אם אתם מכירים, אתם יכולים לעזור לי.

חמד עמאר: יש לנו היום 250,000 אופניים חשמליים בכל מדינת ישראל, ועדיין לא הגיעו האופניים החשמליים למגזר הלא יהודי בצורה מסיבית.

חמד עמאר: אתה כמעט ולא רואה.

חמד עמאר: תהיה לנו סכנה גדולה ברגע שזה יתחיל להגיע לשם מבלי שיידעו חוקי תעבורה וברגע שיעלו עליו ילדים בני 13 - 14, למרות שהחוק מחייב מגיל 16.

חמד עמאר: הבוקר ראיתי את התאונה שקרתה אתמול, וזה מדגים לנו את המצב.

חמד עמאר: ילד בלי קסדה נסע עם אופנים חשמליים בניגוד לתנועה כשמולו הגיע נהג שעבר באור אדום, לפי מה שנאמר בכתבה, פוגע בו, עוזב אותו ובורח.

חמד עמאר: זה מצב שאנחנו יכולים להיתקל בו במדינת ישראל וזה מה שאמרתי שנהג אחד יסמס תוך כדי נהיגה ויגרום לתאונה קטלנית.

חמד עמאר: אני חושב שבכל הנושא הזה של אופנים חשמליים, של כביש 90, ומחר זה יכול להיות בכביש אחר, אנחנו כאן ככנסת עושים הכול.

חמד עמאר: אנחנו מעלים את זה על סדר יומה של הכנסת, אנחנו מביאים ומדברים עם כל המשרדים.

חמד עמאר: אנחנו בקשר רציף עם משרד התחבורה, עם המשטרה, עם הרשות הלאומית לבטיחות בדרכים.

חמד עמאר: אני מקווה, ודיברנו על זה גם כאן בוועדה, שממשלת ישראל ושראש הממשלה יקים ועדת שרים בנושא והוא בעצמו יעמוד בראש ועדת השרים לענייני בטיחות בדרכים והקטל בדרכים.

חמד עמאר: אולי אז נתחיל לראות דברים אחרים ונראה יותר תזוזה בנושא הקטל בדרכים.

חמד עמאר: אדוני היושב-ראש, אני רוצה להודות לך שוב על כל מה שאתה עושה.

חמד עמאר: בואו נמשיך לעשות את זה בכנסת העשרים.

חמד עמאר: לגבי המלחמה בסוף השנה – אני מוותר מעכשיו ואני בטוח שגם אתה תוותר.

חמד עמאר: העיקר שנרד במספר ההרוגים ושנגיע לתוצאות שקיווינו להגיע אליהן ב-2020.

חמד עמאר: תודה רבה.

איתן כבל: אדוני, תודה.

איתן כבל: חברתי לאה פדידה, בבקשה.

לאה פדידה: תודה.

לאה פדידה: ראשית, תודה לחבר הכנסת חמד עמאר שלקח את הנושא, ולך, אדוני היושב-ראש, על זה שכל נושא שאתה לוקח מטופל לעומקו של עניין.

לאה פדידה: חסרים לי שני צירים מרכזיים במניעת תאונות דרכים.

לאה פדידה: המניעה והאכיפה המשוכללת והאמונה שלכם והרצון והמוטיבציה לא יעזרו בלי תשתיות נכונות, בלי הורדת העומס של רכבים ותחבורה ציבורית.

לאה פדידה: חסר לי פה נציג של משרד התחבורה.

איתן כבל: הם נמצאים פה.

לאה פדידה: אני מבקשת מחילה.

יעקב בליטשטיין: נמצאים פה גם - - -, ונמצא פה גם נציגי חוצה ישראל.

איתן כבל: הכול בסדר, אתם פה.

איתן כבל: רק השר והמנכ"לית לא פה.

יעקב בליטשטיין: השר בחו"ל.

חמד עמאר: השר בשליחות מיוחדת בחו"ל והוא גם לא יגיע ליום הבטיחות בדרכים.

לאה פדידה: הוא בטח הלך להביא קרונות לרכבת בצפון.

איתן כבל: שיובהר, יש לי מספיק טענות כלפי משרד התחבורה אבל למרות הכול אי אפשר לקחת את זה שיש מהפכה.

איתן כבל: חברים, בואו לא נשפוך את התינוק עם המים בהזדמנות זו.

איתן כבל: יש כאן עבודה שלא נעשתה עשרות שנים פה.

לאה פדידה: כשאני נוסעת בכבישי הצפון ואין לי שוליים לתמרן אם יש לי פנצ'ר אז אני אומרת שלא תעזור שום אכיפה אלא תשתיות, תשתיות.

לאה פדידה: תשתיות זה אל"ף-בי"ת.

לאה פדידה: אם אנחנו לא מורידים את עומס כלי הרכב בנתיבי התחבורה, אנחנו לא עושים מספיק.

לאה פדידה: לדעתי, ככל שניתן תחבורה ציבורית וככל שירד העומס של רכבים פרטיים ומשאיות, וכן הלאה, נוכל לעשות את זה.

לאה פדידה: אכיפה היא דבר מאוד מאוד חשוב, אבל אנחנו צריכים גם הרתעה וחינוך.

לאה פדידה: אלוהים ישמור, כמעט כל יום אנחנו מאבדים חיי אדם.

לאה פדידה: אם הייתי אומרת למישהו שיש מכונה שהורגת כל יום אדם אחד, כולנו הינו נרתעים ואומרים: בואו נהרוס את המכונה הזו.

לאה פדידה: על כן, אנחנו חייבים לדעת שזה מקרה שנקרא ביטחון לאומי.

לאה פדידה: אני מסכימה איתך שחייבת להיות איזושהי ועדה שלא תפסיק לטפל בזה, וזה צריך להיעשות בכמה מישורים יחד: חינוך, אכיפה והרתעה והשקעה בתשתיות של הרכבים.

לאה פדידה: צריך לחנך את הילדים ואת הנוער מגיל צעיר לנסיעה נכונה והכרת התמרורים.

לאה פדידה: רק אז אולי נראה באמת ובתמים ירידה בתאונות.

לאה פדידה: כולי תקווה שגם 2018 תסתיים אחרת.

איתן כבל: אמן, ושהמגמה הזו תימשך גם אל תוך השנה הבאה.

איתן כבל: חבר הכנסת יעקב אשר, בבקשה.

יעקב אשר: אדוני היושב-ראש, שוב אני מודה לך על כל העבודה.

יעקב אשר: כולם יודעים את זה, לא צריך לפרסם את זה.

איתן כבל: לא, זה חשוב.

איתן כבל: אני לא חסיד, אתה יכול להגיד עליי דברים טובים.

יעקב אשר: אתה יודע, אנחנו נגד עין הרע.

יעקב אשר: אז בוא נמשיך עם זה הלאה.

יעקב אשר: אני רוצה להודות לך על הכוח שאתה נותן לנו כוועדת משנה, וגם לגופים האחרים ולרלב"ד.

יעקב אשר: זה באמת זמן לעשות איזשהו סיכום ביניים עבורנו.

יעקב אשר: לקחת את הנושא הזה בצורה רצינית לידיים יחד איתנו בוועדת המשנה, בעזרה של כולם, של השדולה.

יעקב אשר: קודם כל, צריך לציין את מה שקרה ואחר כך נראה מה חסר.

יעקב אשר: לגבי מה שקרה – קודם כל, ובראש ובראשונה, מהפיכה מחשבתית ושיטת עבודה אחרת במשטרה, ובאמת צריך להודות לכם על זה.

יעקב אשר: אנחנו אומרים את זה בכל מקום.

יעקב אשר: המשטרה הפכה להיות הרבה יותר אפקטיבית במאבק בתאונות הדרכים.

יעקב אשר: ראינו את זה גם בתוצאות.

יעקב אשר: אבל לא רק בתוצאות הגלובליות של כמה הרוגים, אלא ראינו ירידה משמעותית דרמטית בבין-עירוני ועלייה בעירוני, כל זאת עד, לצערנ,ו השבוע הזה שהסטטיסטיקה הבין-עירונית עלתה לנו בשבועיים בצורה מחרידה.

יעקב אשר: זה פיק נורא ואיום שצריך ללמוד אותו.

יעקב אשר: אבל אין ספק ששיטות העבודה וההתייעלות שלכם בתוך המסגרות שהיו עזרו.

יעקב אשר: שינעתם דברים ממקום למקום, לקחתם תקציב ממקום למקום, העברתם אותו.

יעקב אשר: כמו כן, הוסיפו ניידות.

יעקב אשר: הרבה פחות ממה שצריך, ואני חושב שגם לטעמכם, אבל נעשה ניצול אפקטיבי.

יעקב אשר: אותו דבר גם בחינוך.

יעקב אשר: גם בחינוך חלה מהפכה בנושא התעבורתי.

יעקב אשר: שוב, תוכנית עבודה.

יעקב אשר: באחת הישיבות אמרנו להם: תזרקו את התוכניות הישנות שלכם, תתחילו לעשות תוכנית חדשה.

יעקב אשר: תתאימו את זה לנוער של היום עם דיבור נכון, כולל נושא התיאוריה והדברים שעשו בתוכו, וכל זה מצוין.

יעקב אשר: יש שיפור עצום בביצועים של נתיבי ישראל ובמהירות התגובה מאז שיוצא מכרז עד שמגיע תקציב ויוצאת העבודה.

יעקב אשר: יש הרבה מאוד שיפורים.

יעקב אשר: כל הגופים עושים את כל המאמץ במצב הקיים, בתקציב הקיים ובאפשרויות הקיימות, אבל אין פה משהו יותר גדול.

יעקב אשר: אין פה תוכנית מוסדרת שיכולה היתה בהחלט להתבסס על השימוע שנערך כאן בהתאמות תוך כדי תנועה.

יעקב אשר: אין פה תוכנית שמביאה איתה תקציב איתה נוסף ודרמטי שיחולק בין החינוך והאכיפה ובנושאים האלה שאנחנו יודעים כמה הם חשובים בשביל לתת להם תעצומות.

יעקב אשר: אין תוכנית כזו, יש גמגום.

יעקב אשר: שוב, גם אין תוכנית לגבי מגפת האופניים אלא גמגום.

יעקב אשר: רק בחודש האחרון הונחו על שולחן הכנסת כמה הצעות חוק וחלקן אפילו דומות האחת לשנייה כי אנשים מהבטן שלהם כבר באים ורוצים לעשות משהו.

יעקב אשר: בא משרד התחבורה והציג תוכנית.

יעקב אשר: אני לא יודע איך זה מתקדם ואיפה זה מתקדם.

יעקב אשר: פוחדים מנושא הרישוי והזיהוי ומנושאים אחרים.

יעקב אשר: אין תוכנית מוסדרת, אין דבר ברור לחלוטין שיכול למנוע את הקטל המטורף הזה בכבישים.

יעקב אשר: אדוני היושב-בראש, אנחנו יכולים לטפוח לעצמנו על השכם על כך שכפרלמנט הצלחנו באמת לשים את הנושא הזה על סדר היום, להביא את משרדי הממשלה בשיתוף פעולה מדהים, וגם עבודה מצוינת של הרלב"ד שמרכז ומטייב את הדברים למקומות הנכונים, אבל אין בשורה.

יעקב אשר: במכה כזו צריכה לבוא תוכנית יותר גדולה של הגדלת המשאבים, גם בתחום התשתיות, גם בתחום החינוך, גם בתחום האכיפה, אין מנוס מזה.

יעקב אשר: שר האוצר וראש הממשלה צריכים לשבת ולהחליט מה הם עושים כדי לעצור את המגפה הזו, וזאת בדומה למצב שבו היינו צריכים להביא עכשיו נניח חיסונים מחוץ לארץ ואז היו מביאים כמה שזה עולה.

יעקב אשר: כמו כן, תוכנית מוסדרת לגבי האופניים אחת ולתמיד ומכל הכיוונים, גם מכיוון הקסדה, גם מכיוון הרישוי, גם מכיוון התיאוריה – כן או לא.

יעקב אשר: כל הדבר הזה חייב לבוא עם תוכנית מוסדרת.

יעקב אשר: תפסיקו לפחד מזה.

יעקב אשר: משרד התחבורה פוחד מנושא האופניים כאילו זה טרקטור.

יעקב אשר: זה אופניים, קחו החלטות אמיצות וסעו קדימה כך שהדור הבא שיבוא עם עוד סוגים יהיה כבר מותאם לתוך פלטפורמה מסודרת.

יעקב אשר: אדוני, תודה רבה.

איתן כבל: תודה רבה.

איתן כבל: אלי מורגנשטרן, בבקשה.

יעקב אשר: אלי, כמה כסף?

איתן כבל: כן.

איתן כבל: הצג בפנינו ממש בקצרה את הנקודות, בבקשה.

אלי מורגנשטרן: תודה רבה.

אלי מורגנשטרן: הכנתי התייחסות בעיקר לדוח הוועדה, אבל אני חושב שחלק גדול מהנושאים שעלו פה לא נמצאים בצורה ישירה בדוח אבל הם נושאים חשובים נוספים.

אלי מורגנשטרן: אני אנסה להתייחס לדוח ואחר כך אם יש שאלות נוספות אשמח להשיב.

אלי מורגנשטרן: הדוח מתייחס לנושא של מוקדי סיכון ומוקדי סיכון עירוניים או בעיות בטיחות עירוניות.

אלי מורגנשטרן: בנושא מוקדי סיכון - כפי שכבוד יושב-ראש הוועדה הזכיר, חברת נתיבי ישראל הגדילה מאוד את הפעילות שלה בשנים האחרונות בתחום מוקדי הסיכון.

אלי מורגנשטרן: היו תקציבים שהוקצו לכך בעבר.

אלי מורגנשטרן: אולי הם לא היו מספיקים, אבל גם היתה בעיה של ביצוע.

אלי מורגנשטרן: אני חושב שבשנתיים-שלוש האחרונות היקף הביצוע עלה בצורה דרמטית מאוד.

אלי מורגנשטרן: אני בטוח שמנכ"ל נתיבי ישראל נסים פרץ יתייחס לזה בהמשך.

אלי מורגנשטרן: אני חושב שהיום כמעט ואין מוקדי סיכון שנמצאים בשלב בשלות שלא מתוקצבים.

אלי מורגנשטרן: היתה שם עבודה מדהימה.

אלי מורגנשטרן: בנוגע לפרויקטים ביישובים העירוניים הסיפור קצת יותר מורכב.

אלי מורגנשטרן: במשך השנים הוקצו מאות מיליוני שקלים לביצוע פרויקטים ביישובים עירוניים.

אלי מורגנשטרן: כל שנה חויבו הרשאות במערכת התקציב של בין 150 ל-200 מיליון שקל בשנה, לעומת ביצוע שהיה נמוך בהרבה.

אלי מורגנשטרן: ביצוע מזומן של הפרויקטים האלה לא הגיע לסכומים.

איתן כבל: ממה זה נובע?

אלי מורגנשטרן: אני מניח שזה קושי של הרשויות המקומיות לבצע פרויקטים.

אלי מורגנשטרן: באופן כללי, ביצוע פרויקטים של תשתית זה לא דבר קל.

אלי מורגנשטרן: בפרויקטים בין-עירוניים יש כמה עשרות תיאומי תשתיות שצריך לעשות.

אלי מורגנשטרן: בפרויקטים עירוניים זה נהיה הרבה יותר מורכב ואף חברה או עירייה עוד לא פיצחה לגמרי את השיטה.

אלי מורגנשטרן: אני מניח שזה המרכיב המרכזי בקושי ליישום.

אלי מורגנשטרן: אנחנו נמצאים במצב שבו עדיין ממשיכים להקצות תקציבים.

אלי מורגנשטרן: יש כן שיפור בשנתיים האחרונות שאפשר כבר לראות.

אלי מורגנשטרן: גם ברמת ביצוע התקציב יש עלייה מ-130 מיליון שקל ביצוע מזומן בשנה לסביבות ה-160, וגם בתוך תחולות הפרויקטים היינו בעבר בפרויקט של הסל, פרויקט שעסק בבטיחות בדרכים ברשויות מקומיות שכלל גם סימון והתקנים שזה כינוי לצביעת מעברי חציה וגדרות ומעקות, גם במקומות שהם מוקדי סיכון ממש, וגם בכבישים בסביבת בתי ספר, ועוד כל מיני נושאים אחרים.

אלי מורגנשטרן: במאמץ מאוד גדול של משרד התחבורה מול הרשויות המקומיות יש הגדלה של התקציב שמיועד למוקדי סיכון על חשבון דברים אחרים שהם פחות בטיחותיים מידי.

אלי מורגנשטרן: כבר אפשר לראות, ואני חושב שאנחנו מדברים על עלייה של בין 50% ל-70% בהיקף התקציב הזה שמיועד לפרויקטים של בטיחות.

חמד עמאר: אתם עדיין מבקשים 25% אנחנו מטצ'ינג.

יעקב בליטשטיין: אנחנו מבקשים מטצ'ינג בהתאם להחלטות שיש וזה תלוי בהתאם ליישוב.

יעקב בליטשטיין: זה נע בין 10% ל-30%.

יעקב בליטשטיין: זה גם תלוי במדיניות של - - -

חמד עמאר: הרבה רשויות במגזר הלא יהודי לא לוקחות את הכסף.

יעקב אשר: נדמה לי שבסוציו-אקונומי עד 3 זה בלי מטצ'ינג.

אלי מורגנשטרן: כאמור, יש את הסיפור של המטצ'ינג, וגם הנושא הזה עלה.

אלי מורגנשטרן: ניסינו לבחון אם הסיפור של התקציב של ה-10% בחלק מהרשויות וברשויות המאוד חזקות זה מגיע ל-30%, הוא הסיפור.

אלי מורגנשטרן: אנחנו מנסים לבדוק ולמצוא פתרונות מקומיים.

איתן כבל: אלי, כשאומרים לי: "מנסים למצוא", זו בדיוק הנקודה שהתייחס אליה, בין היתר, חמד עמאר.

יעקב בליטשטיין: אנחנו עושים פיקוח על הדבר הזה.

יעקב בליטשטיין: כבר במשך שנתיים אנחנו עושים פיקוח על זה מול ראשי הרשויות.

יעקב בליטשטיין: השנה היתה שנה אפילו קשה בגלל נושא הבחירות, אבל אנחנו עושים על זה פיקוח הדוק, כולל שלילת תקציבים, העברת תקציבים לרשויות שעושות יותר, ובעיקר לחץ על הרשות לבצע, לבצע, לבצע.

יעקב בליטשטיין: יש עלייה - זה מה שהוא מציין.

אלי מורגנשטרן: בנוסף לתקציבים שמיועדים בצורה ישירה לסיפור של מוקדי סיכון או אמצעי בטיחות ברשויות המקומית יש גם תקציבים שלא צבועים לשם הזה.

אלי מורגנשטרן: משתמשים בשמות אחרים, אבל הם ממש משמשים לשיפור הבטיחות.

אלי מורגנשטרן: ביניהם הסיפור של יישובי מיעוטים.

אלי מורגנשטרן: יישובי מיעוטים לא לוקחים כסף מהסל בטיחות העירוני בגלל שקשה להגיש שם בקשות.

אלי מורגנשטרן: יש תיעוד ברמה יותר נמוכה אז קשה לדעת איפה מוקד סיכון.

אלי מורגנשטרן: יש סל שמיועד ספציפית ליישובי מיעוטים.

אלי מורגנשטרן: ההשקעה התקציבית שם היא בסביבות ה-300 מיליון שקל בשנה, רמת ביצוע גבוהה מאוד יחסית למקומות אחרים.

יעקב אשר: היא נעשית על ידי המשרד ישירות או דרך הרשויות?

אלי מורגנשטרן: היא נעשית בתיאום בין המשרד לבין הרשויות.

אלי מורגנשטרן: המשרד עושה את תוכנית העבודה, חברות מנהלות מבצעות את הפרויקטים.

אלי מורגנשטרן: הכול נעשה בתיאום עם הרשויות.

יעקב בליטשטיין: אנחנו השנה גם את זה מייעלים ואנחנו מעבירים את נושא החברות המנהלות לחברת נתיבי איילון על מנת להגביר את נצילות הדבר הזה.

יעקב בליטשטיין: עד היום זה בוצע על ידי המשרד באמצעות חברות מנהלות.

יעקב בליטשטיין: במקומות שבהם רשויות מהמיעוטים מסוגלות לבצע לבד, אנחנו היום מעבירים לרשויות.

יעקב בליטשטיין: הבקשה שלהן ואנחנו מעבירים.

עבד אל חכים חאג' יחיא: העלויות של החברות המנהלות - כמה אחוזים הם מקבלות מהפרויקטים?

אלי מורגנשטרן: הוא שואל כמה התקורה של הרשויות.

אלי מורגנשטרן: זה לא משהו חריג ביחס לחברות ממשלתיות אחרות.

יעקב בליטשטיין: 5% - 6%, אני צריך לבדוק את זה.

אלי מורגנשטרן: בנוסף, יש פרויקטים בתוך הרשויות.

איתן כבל: אלי, אני מכבד את מה שאתה אומר.

איתן כבל: לי חשוב לדעת האם האוצר הוא גורם מעכב בכל הנוגע למאבק בקטל בדרכים.

איתן כבל: לו יצויר שהתוכניות מונחות ושמשרד התחבורה יודע לתת והרשויות המקומיות, האם אתם רואים שישנו אצלכם איזשהו חסם שיכול למנוע את מימוש הפרויקטים?

איתן כבל: זה הסיפור.

איתן כבל: אם מחר ניצב דורון ידיד דרך השר לביטחון הפנים יבקש הגדלה כזו או אחרת אחרי השנה הזו, אני כבר יודע מה תהיה התשובה, בעיקר לאור ההתכתשות בטוויטרים.

איתן כבל: אני רוצה שתשים את הדברים כמו שהם.

רחלי טבת ויזל: גם אנחנו ביקשנו הגדלה.

אלי מורגנשטרן: קודם כל, אנחנו עושים כל מאמץ שלא יהיה חסם אצלנו לטיפול בתאונות דרכים.

יעקב אשר: בתקציב המאושר.

אלי מורגנשטרן: ההגדלה התקציבית לדברים שקשורים לבטיחות בדרכים בשנים האחרונות היא דרמטית.

אלי מורגנשטרן: אנחנו מדברים פה על מיליארדים, אנחנו לא מדברים על איזה 20 מיליון שקל פה ו-50 מיליון שקל שם.

אלי מורגנשטרן: אנחנו עושים פרויקטים.

אלי מורגנשטרן: נתיבי ישראל, ותוכנית החומש שלהם שהיא הפתרון הכי יסודי לסיפור של תאונות הדרכים, עושה פרויקטים בכבישים מסוכנים בהיקף של מיליארדים, כבישים אדומים.

אלי מורגנשטרן: יש לנו אחזקת כבישים וזה מיליארד וחצי שקל כל שנה.

אלי מורגנשטרן: זה סכומים אסטרונומיים.

אלי מורגנשטרן: אין פה בכלל זלזול.

אלי מורגנשטרן: ברור שכל דיון הוא לגופו וכשמגיע אלינו לדיון או משהו שדורש עוד תקציב, אנחנו נדון בו ונבחן את הפתרונות האפשריים.

איתן כבל: תודה, אדוני.

איתן כבל: מנכ"לית הרלב"ד רחלי טבת ויזל, בבקשה הציגי לנו שתיים-שלוש מרכזיות.

רחלי טבת ויזל: אני אהיה ממוקדת.

רחלי טבת ויזל: אני רוצה להתחיל בתודות אבל לא רק מנימוס.

רחלי טבת ויזל: אדוני, אני רוצה להודות לך כיושב-ראש ועדת הכלכלה ולמנהלת הוועדה.

רחלי טבת ויזל: אנחנו מצאנו פה אוזן קשבת.

רחלי טבת ויזל: להזכירכם, היו לנו פה דיונים סוערים שקשורים לחוק הרשות והוועדה בהחלט חילצה אותנו מהבור שיכולנו לשקוע בו בביטול בכלל סמכויות הרשות לחלוטין.

רחלי טבת ויזל: יש עוד המון מה לעשות בחוק הרשות, אבל זה לפחות נתן לנו אורך נשימה והורדת החבל מעל צווארנו.

רחלי טבת ויזל: תודה לחבר הכנסת אשר ולחבר הכנסת עמאר.

רחלי טבת ויזל: המסירות היא באמת משמעותית.

רחלי טבת ויזל: אסיים בתודות לכל השותפים שאנחנו עובדים איתם, בוודאי למשטרת ישראל, משרד התחבורה.

רחלי טבת ויזל: בהזדמנות זו אני רוצה להגיד תודה לגופים נוספים שנמצאים פה: אזרחים, מובילים, נהגים, אור ירוק – כל מי שזה מספיק חשוב לו ומביע דעתו ועושה זאת בצורה זו או אחרת.

רחלי טבת ויזל: אני חושבת שלכולם יש פה תרומה משמעותית.

רחלי טבת ויזל: שנית, אדוני צודק.

רחלי טבת ויזל: צריך לבדוק את נושא הנפגעים בתאונות דרכים לפי פצועים ולא רק לפי הרוגים.

רחלי טבת ויזל: עכשיו הביאו לי דוח של העשור האחרון והוא חם מהמכבש.

רחלי טבת ויזל: אדוני, זה נתונים של פצועים.

רחלי טבת ויזל: זה הרוגים ופצועים כי הבעיה בסופו של דבר היא בכמות הנפגעים, לאו דווקא ההרוגים.

יעקב אשר: ישנה קורלציה בין ירידה בהרוגים לירידה בפצועים בשנה האחרונה, למשל?

רחלי טבת ויזל: נכון, היושב-ראש צודק.

רחלי טבת ויזל: ישנם מקומות שיש בהם עלייה במספר הפצועים וירידה בהרוגים.

עבד אל חכים חאג' יחיא: זה יותר מיגון.

איתן כבל: התייחסתי לזה.

רחלי טבת ויזל: נכון.

רחלי טבת ויזל: אתן דוגמה מאוד בולטת ואראה זאת במספרים.

רחלי טבת ויזל: בתווך העירוני לכאורה יש פחות הרוגים לעומת הבין-עירוני, אבל בפועל כשאתה סופר פצועים קשה והרוגים יש יותר בעירוני בצורה דרמטית וזה מאוד בולט.

רחלי טבת ויזל: דיבר חבר הכנסת אשר על תוכנית לאומית, ואני חושבת שזה הדבר הבא.

רחלי טבת ויזל: אנחנו שוקדים על תוכנית לאומית, וזה מה שצריך להיות, תוכנית לאומית שהיא מתוקצבת והיא לא רק לשנה אחת בלבד אלא היא צופה פני עתיד.

רחלי טבת ויזל: אדוני, אני אראה שקפים בודדים שמתייחסים לנתונים לגבי אוכלוסיות שאליהן צריך לתת את הדעת בצורה יותר ברורה.

רחלי טבת ויזל: את הדוח היומי אתה מכיר, ההשוואה בין-לאומית פחות משנה.

רחלי טבת ויזל: לגבי הרוגים בתאונות דרכים השנה - אדוני ציין את הירידה.

רחלי טבת ויזל: אנחנו מעריכים השנה, כולל אוקטובר האדום והקשה הזה, אם ננרמל, אני מקווה שהשנה נגיע באמת לפחות מ-300 הרוגים ושזה יהיה באמת חסר תקדים יחסית לשנים האחרונות ונקודת אור.

רחלי טבת ויזל: זה לא מקרי בעינינו מאחר ומדובר על מגמה ממחצית 2017.

רחלי טבת ויזל: זה לא רק השנה, זה מתחיל לרדת משנה שעברה.

רחלי טבת ויזל: זה ממוקד באוכלוסיות שבהן מושקעת פעילות, ולכן הפעילות היא מאוד קריטית.

רחלי טבת ויזל: לא אתייחס לדברים האלה.

רחלי טבת ויזל: מבחינת הרכבים – מאוד חשוב לציין שהרכבים שבולטים פה זה רוכבי האופנוע.

רחלי טבת ויזל: אנחנו לא מדברים עליהם הרבה, אבל יחסית לחלקם בקרב הרכבים בכלל, הם אלה שמככבים ברשימה הזו.

רחלי טבת ויזל: תראה איך זה נראה יחסית לרכב הפרטי.

איתן כבל: צריך להדגיש שחלק לא קטן מהתאונות עם אופנועים זה תאונות עצמיות.

רחלי טבת ויזל: חלק משמעותי מאוד זה תאונות עצמיות, וזה אומר שזה אירוע שצריך להיכנס אליו.

רחלי טבת ויזל: אנחנו מתכוונים להיכנס אליו.

רחלי טבת ויזל: נושא האופנועים הוא נושא חשוב שצריך יהיה לדבר עליו בשנה הבאה.

איתן כבל: אלי יצא, אבל אחת הנקודות שאני מבקש זה מיגון רוכב האופנוע.

איתן כבל: אני לא מדבר על עניין הביטוח ועל המחיר שהם נדרשים לשלם, אני מדבר על העלות הגבוהה של אביזרי המיגון לרוכב האופנוע.

איתן כבל: חלק מהם לא מצטיידים באביזרים האלה.

איתן כבל: אם הם היו רוכשים את הציוד הזה הם היו יכולים להציל את עצמם.

רחלי טבת ויזל: כמו שציינתי קודם, אנחנו רוצים להתחיל להסתכל על הרוגים ופצועים, ואני מפנה את הזרקור לעירוני.

רחלי טבת ויזל: אני חושבת שזה האירוע המשמעותי שבו צריך לטפל.

רחלי טבת ויזל: הוא מורכב מאוד כיוון שיש בו הרבה שחקנים: יש בו גילאים שונים, יש את האופניים החשמליים, הולכי הרגל, יש את השלטון המקומי שצריך להיכנס.

רחלי טבת ויזל: אני מראה שבצורה מאוד דרמטית יש הרבה יותר פצועים והרוגים בתווך העירוני מאשר בבין-עירוני ולשם צריך להפנות את מרב התוכניות בשנה הבאה לדעתנו.

איתן כבל: גברתי, עודך מדברת מעביר לי ניצב דורון ידיד נתון.

איתן כבל: אלו דברים שצריך לבדוק אותם.

איתן כבל: העובדה שברגע זה את נותנת נתונים של עלייה במספר הפצועים קשה ונציב דורון ידיד מעביר לי לשיטתם ירידה במספר הפצועים קשה, מדברת על הצורך בהאחדה ועל זה שצריך להיות נוהל דיבור שבו כולם מדברים באותה שפה.

איתן כבל: אני מדבר איתכם על זה כבר הרבה.

לאה ורון: גם מרכז המחקר והמידע של הכנסת מציין עלייה דרמטית במספר הנפגעים.

רחלי טבת ויזל: יש עלייה.

רחלי טבת ויזל: המשטרה סופרת לפי שיטת חישוב של המשטרה שהיא הגיונית ונכונה.

דורון ידיד: היא קיימת כבר שנים, היא לא השתנתה.

רחלי טבת ויזל: נכון.

איתן כבל: אדוני, אני רוצה להזכיר לך ששינית הרבה דברים.

רחלי טבת ויזל: העולם, ה-OECD, ארצות הברית, עוברים לשיטת ספירה שונה לפי חומרת הפגיעה, לפני נתוני טראומה שאותם אנחנו מקבלים דרך מכון גרטנר ולא לפי זמן האשפוז.

רחלי טבת ויזל: אנחנו נמשיך לספור גם בשיטת המשטרה, אבל גם בשיטה החדשה.

רחלי טבת ויזל: אנחנו עובדים, הרבה כסף מושקע בזה, עם הלמ"ס, על מנת שהלמ"ס יספרו במדינת ישראל נתונים על פי האופן שבו סופרים נתונים בכל העולם.

רחלי טבת ויזל: כך או כך, צריך לספור פצועים והרוגים ולא רק הרוגים – זה לגבי התווך העירוני.

רחלי טבת ויזל: לגבי החברה הערבית – דיברנו על זה הרבה מאוד השנה.

איתן כבל: נכון, ויש ירידה.

רחלי טבת ויזל: היתה תוכנית מאוד משמעותית.

רחלי טבת ויזל: אציין פה גם את חברי הכנסת מהחברה הערבית, גם ראשי ערים, קאדים, ארגוני אימהות, ראשי רשויות, ובאמת כל מי שאפשר היה לגייס.

רחלי טבת ויזל: מדובר בתוכנית הסברה מאוד מאוד גדולה שעשינו ברלב"ד והיא מראה תוצאות.

איתן כבל: צריך לומר תודה לחבר הכנסת חאג' יחיא, וחשוב להדגיש את העניין הזה.

רחלי טבת ויזל: נכון, אני מודה.

רחלי טבת ויזל: הוא אחד מחברי הכנסת הפעילים פה.

עבד אל חכים חאג' יחיא: צילמתי איתכם גם סרטון וידיאו שהופץ לציבור שלנו ובו הדגשתי את הפן הדתי ואת המשמעות הדתית בכך שאתה עובר על חוקי התנועה ואתה גורם לפציעה או הריגה שלך או אחרים ושזה כמו התאבדות.

איתן כבל: תודה.

רחלי טבת ויזל: אני מודה על זה.

רחלי טבת ויזל: זו דוגמה מצוינת לכך שכשיש תוכנית טובה ואתה מגייס את כולם אתה מצליח להגיע להיקפים.

רחלי טבת ויזל: הרוגים מקרב הולכי רגל – יש פה איזושהי מגמה של ירידה, אבל הם עדיין 30% מקרב ההרוגים.

איתן כבל: מעברי חצייה הוא אחת הנקודות שאני מבקש לשנה הבאה.

איתן כבל: זה מטורף לגמרי, ואני אומר זאת גם כלפי הנהגים וגם כלפי הולכי הרגל, זה משהו שנמצא בתודעה של כל אחד ואחד מאיתנו.

איתן כבל: יש כאילו מחשבה שברגע ששמת את רגלך על מעבר החצייה אז כל העולם צריך לעצור.

איתן כבל: האינטראקציה הרעה המתקיימת בין הולכי הרגל לבין הנהגים חייבת לקבל ממד אחר לגמרי.

איתן כבל: לא מתקבל על הדעת שמספר הנפגעים במעברי חצייה בתוך העיר הוא יותר גדול לעומת מקומות שאין בהם.

איתן כבל: כשאתה לא במעבר חצייה אז כאילו בתודעה הפנימית שלך אתה אומר לעצמך שאתה צריך להיזהר ולהסתכל יותר, ואילו כשאתה עובר במעבר חצייה כאילו הוא אמור להגן עליי.

איתן כבל: יש איזה הילה סביב מעבר החצייה.

איתן כבל: הנושא הזה חייב להשתנות מקצה לקצה.

איתן כבל: זה אתגר לשנה הבאה, ואני אומר את זה לכולנו כאן.

רחלי טבת ויזל: עוד שני נתונים ובזה אני מסיימת:

רחלי טבת ויזל: האחד – לגבי אוכלוסיית האזרחים הוותיקים שגם לגביה יש איזושהי תוכנית עבודה ואנחנו מתחילים לראות שם איזושהי ירידה.

רחלי טבת ויזל: אגב, לגבי האזרחים הוותיקים – יש להם אחוזי היפגעות גבוהים כהולכים, ובדרך כלל הם גם הפוגעים – זה מעניין.

רחלי טבת ויזל: זאת אומרת, בתוך העיר אתה רואה קשיש שפוגע בקשיש.

רחלי טבת ויזל: הנתון האחרון הוא הנתון הכואב לגבי אופניים חשמליים.

רחלי טבת ויזל: בניגוד לשאר המקומות שברובם יש ירידה, זה נתון שמחייב עבודה.

רחלי טבת ויזל: ישנה תוכנית סדורה.

רחלי טבת ויזל: הזכרנו קודם את נושא החינוך התעבורתי ולפחות כיתה י', ונחמיה שותף קרוב, ישנה עבודה לגבי האופניים החשמליים.

רחלי טבת ויזל: מבחינתנו, היא בעיקר מתמקדת בנוער בגיל הרלוונטי, בתיאוריה בבית הספר.

רחלי טבת ויזל: אדוני, ציינת קודם שהם מגיעים לכביש בלי להכיר את חוקי התנועה, וזה בדיוק מה שאנחנו לא רוצים שיקרה.

רחלי טבת ויזל: אנחנו רוצים שיכירו את חוקי התנועה על הכביש.

רחלי טבת ויזל: אני רוצה עוד כמה הערות קצרות ועוד בקשה מהוועדה למשהו שהוא אולי קצת חריג.

רחלי טבת ויזל: כמו שאמרתי, יש פה מיקוד בשני דברים: יש מיקוד באוכלוסיות ויש מיקוד בהתנהגויות.

רחלי טבת ויזל: דיבר ניצב דורון ידיד על אלכוהול ובדיון הבא נדבר על סמארטפונים.

רחלי טבת ויזל: זה שני אפיקים שונים שצריך לעבוד עליהם ולגבי שניהם צריכה להיות תוכנית.

איתן כבל: יש גם סמים, קנאביס.

רחלי טבת ויזל: אדוני, רציתי לשים את נושא הסמים על השולחן.

רחלי טבת ויזל: זה אומנם לא הדיון היום, אבל אמר ניצב דורון ידיד לגבי סמים שזה רעה חולה.

דורון ידיד: לא.

דורון ידיד: אמר דורון ידיד: הפלאפון גורם מספר אחד, לצדו השכרות והסמים.

רחלי טבת ויזל: על הפלאפון בדיון הבא.

רחלי טבת ויזל: אני רוצה לשים פה הערת אזהרה בעייני סמים וקנאביס רפואי.

רחלי טבת ויזל: בשבוע שעבר הוצאנו מסמך מאוד מאוד ברור שאומר שאסור להתקדם בנושא אפשרות נהיגה תחת קנאביס רפואי כל עוד אין מחקר מעמיק שאומר מה ההשפעות מתחת סף מסוים, ואיך המשטרה גם תוכל למדוד את ההשפעות האלה בדומה לשכרות.

רחלי טבת ויזל: זה נושא מאוד כבד.

רחלי טבת ויזל: אנחנו מבינים את הצורך לאפשר, אבל - - -

איתן כבל: גברתי, אני לא זוכר אם היית בדיון הזה.

איתן כבל: שמתי אצבע בדיוק על הנקודה הזו כי יש פה שני מעגלי התייחסות.

איתן כבל: אני לא רוצה שתודר פה אוכלוסייה שלימה מתוך החברה הישראלית שלא יתאפשר לה לנהוג בכלל.

איתן כבל: נכון להיום יש ויכוח וצריך להכריע בו.

איתן כבל: נמצאים כאן נציגי משטרת ישראל ודנה ממערכת אגף התנועה שהיא אורחת כבוד אצלנו.

איתן כבל: היא יודעת, הם מחמירים יותר.

איתן כבל: חייבים להכריע בשאלה כמה זמן - - -

דורון ידיד: מי יכול למדוד את זה?

דורון ידיד: לא אתן לך עכשיו נתונים על תאונות כשהוא השתמש בקנאביס הרפואי כמה שעות לפני התאונה.

דורון ידיד: מי יכול לבדוק את מידת ההשפעה?

איתן כבל: דורון, לא היית בדיון.

איתן כבל: עדיין אני אומר לך שכל מה שאתה אומר, וגם מה שאמרת במשפט האחרון, היה מונח כאן לפנינו.

איתן כבל: כמו כן, גם העובדה שיש לפחות ארבעה-חמישה סמים שאי אפשר בכלל לאתר אותם במכשיר.

איתן כבל: אני לא רוצה עכשיו לפתוח כאן את הדיון, אבל זה גם אחד הנושאים.

רחלי טבת ויזל: אדוני, כבר העלה את זה לדיון.

רחלי טבת ויזל: בקשתי היא שכאשר מתקיים דיון כזה אז זה לאחר מחקר מעמיק עם נתונים כי אני חושבת שהדיון היום עוד לא נמצא שם.

רחלי טבת ויזל: לסיכום, יצא אלי מורגנשטרן, נפגשנו איתו לא מזמן.

רחלי טבת ויזל: אנחנו בהחלט חושב שחסר תקציב.

רחלי טבת ויזל: אם רוצים להתקדם הלאה צריך תקציב נוסף.

רחלי טבת ויזל: שוב, אני מודה ליושב-ראש הוועדה באמת על הפעילות שנעשית פה, ובוודאי ל- - -

איתן כבל: אדוני, בבקשה.

גבי בן הרוש: גבי בן הרוש, יושב-ראש מועצת המובילים.

גבי בן הרוש: גברתי המנכ"לית, כבר לפני שלוש שנים ביקשנו פה בוועדות מכם.

גבי בן הרוש: לגבי הנתונים – אני רואה 31% בהולכי רגל.

גבי בן הרוש: בצדק אמר יושב-ראש הוועדה: הולכי רגל – כל אחד חושב שזה מעבר חצייה.

גבי בן הרוש: אני זוכר שאתם הכנסתם גם פגיעות באנשים בשול הדרך.

גבי בן הרוש: אתם מייחסים להם הולכי רגל, ואני חושב שזה מטעה את כולם.

גבי בן הרוש: זה לא מעברי חצייה, זה גם מי שירד להחליף גלגל או מי שנעצר בגלל תקלה.

גבי בן הרוש: האם הוא הולך רגל?

גבי בן הרוש: יש פה הטעייה בנתונים.

איתן כבל: שאלת אותה, אתה כבר קובע שיש הטעייה?

איתן כבל: תן לה.

רחלי טבת ויזל: ההגדרה היא הגדרה חוקית.

רחלי טבת ויזל: הולכי רגל זה הגדרה חוקית וזה מי שלא נמצא בתוך הרכב.

רחלי טבת ויזל: זה עניין של חוק ומשפט.

גבי בן הרוש: אז מה הציבור מבין?

רחלי טבת ויזל: כיוון שאני מוגבלת במספר השקפים, יש לנו נתונים לגבי הפילוח.

רחלי טבת ויזל: יש פה גם דוח מגמות.

איתן כבל: השאלה שלו היא נכונה.

רחלי טבת ויזל: הוא מקבל מאיתנו תמיד תשובות.

איתן כבל: נכון שהגדרת החוק מתייחסת למי שלא נמצא בתוך הרכב.

איתן כבל: צריך שיהיה לנו מאגר מסודר כך שנוכל לקבל אותו בלחיצת כפתור לגבי סוגי התאונות ואיפה הן קרו, האם הפגיעה היתה במעבר חצייה או בשול הדרך.

איתן כבל: יש לזה חשיבות.

חמד עמאר: יש להם פילוח כזה.

איתן כבל: בסדר גמור, זה צריך להיות מובנה.

איתן כבל: גברתי, תודה לך על העבודה.

איתן כבל: שוב, תודה לגיורא רום שהוביל את המהלכים המשמעותיים האלה, ובין היתר, גם בעובדה שהגעת ואת עושה את העבודה המדהימה שלך.

אבנר פלור: הרבה דיברו ואני רוצה לתת מענה.

איתן כבל: תחסוך את זה מאיתנו ומעצמך.

איתן כבל: עו"ד יניב יעקב סמנכ"ל אור ירוק, בבקשה, ממש בקצרה.

יניב יעקב: בוקר טוב.

יניב יעקב: ראשית, אני רוצה להודות על עצם השימוע.

יניב יעקב: אני חושב שלא אגזים אם אומר שבעשור האחרון זה היה המהלך המשמעותי ביותר, השימוע והדוח, בהשפעה שלו על נושא הטיפול בתאונות הדרכים.

יניב יעקב: אני מצטרף לברכות לשר ארדן בנושא הניידות וכל העבודה שנעשית באגף התנועה, וכמובן לנסים פרץ מנכ"ל נתיבי ישראל.

יניב יעקב: אנחנו רואים שינוי אמיתי בגישה של נתיבי ישראל ובזה שהבטיחות היא בראש, אבל אנחנו לא יכולים להיתפס לשאננות לאור הנתונים הללו.

איתן כבל: ברור.

יניב יעקב: אם אנחנו בוחנים לעומק את הדוח המאוד מאוד מקיף שהוציאה הוועדה אנחנו עדיין רואים לא מעט דברים כמו: נושא הטכוגרף הדיגיטלי שהטיפול בו זה פשוט מחדל, הנושא של קופסא ירוקה, הנושא של תוספת תקציב של 150 מיליון לעירוני – הרבה דברים מאוד חשובים שהיו בדוח ועדיין לא יושמו.

יניב יעקב: המעקב שהוועדה מבצעת, גם בראשות חבר הכנסת אשר, הוא מאוד משמעותי.

יניב יעקב: הרכיב האחד שחסר פה, ואני מציע שזה ייצא בסיכום, הוא שכלל הגורמים יגישו לוועדה דוח מסודר על היישום מעבר לישיבות.

רחלי טבת ויזל: הגשנו.

איתן כבל: זה בסיכום.

יניב יעקב: אדוני נגע בנושא הפצועים קשה.

יניב יעקב: הנושא הזה הוא קריטי.

יניב יעקב: בהשוואה בין-לאומית ישראל נמצאת בשנים 2010 - 2017 מקום אחד לפני אחרון בשינוי במספר הפצועים קשה.

יניב יעקב: אגב, באירופה שמו יעד של עד 2030 לרדת ב-50%.

יניב יעקב: נקודה אחרונה, חבר הכנסת אשר נגע באחד הדברים המרכזיים וזה תוכנית לאומית רב-שנתית.

יניב יעקב: אם תצא בשורה מפה שיבואו משרד התחבורה והרשות הלאומית ויגידו: תאריך יעד שבו תוצג תוכנית לאומית עם יעדים ועם מדדים, אני חושב שזה יהיה אחד הדברים שיכולים להוביל אותנו הלאה.

יעקב אשר: עם תקציב.

יניב יעקב: כמובן עם תקציב.

איתן כבל: תודה.

איתן כבל: ניסים פרץ, בבקשה.

ניסים פרץ: בוקר טוב לכולם.

ניסים פרץ: אדוני היושב-ראש, אני באמת חושב שהחברה הישראלית עברה חודש אוקטובר נוראי וקשה, וגם לי באופן אישי בקטע הזה.

ניסים פרץ: אין תאונה שאני לא מתחקר באופן אישי על מנת ללמוד ועל מנת ליישם כל מה שאפשר וניתן על מנת שלא נגיע למספרים האלה אלא נשאף להוריד אותם לאפס כי לעולם לא נכון יהיה להוריד את הרגל מהגז ולהפסיק את העשייה.

ניסים פרץ: גם אם השנה מסתמנת בירידה כזו או אחרת, השנה הבאה היא לא פחות מאתגרת מהשנה, בטח לכל השותפים, למשרדי הממשלה.

איתן כבל: ניסים, אדוני לא הבאת אותך הפעם לדבר על המכלול.

איתן כבל: אין לי יותר מדי זמן.

איתן כבל: אם קיבלת מחמאה מנציגי אור ירוק אז כבר חמורו של משיח הכניס את הראש.

איתן כבל: בסך הכול, אני רוצה שיודגש שאי אפשר להתעלם מהעבודה יוצאת הדופן שנעשית במשרד התחבורה.

איתן כבל: יש לי מחלוקות גדולות בכמה תחומים עם השר, לצערי.

איתן כבל: אבל אי אפשר לקחת את העובדה שאנחנו נמצאים במקום אחר לגמרי מבחינת ההתמודדות בתשתיות – זו עובדה.

איתן כבל: אני לא משחק פה משחק פוליטי.

איתן כבל: אני רוצה שתתייחס לכביש 90.

איתן כבל: אני מבין את הבעייתיות.

איתן כבל: ביום חמישי ובמוצאי שבת בשבוע שעבר נהגתי בכביש הזה.

איתן כבל: האמינו לי, עליתי על הכביש כשהטראומה של שמונת ההרוגים נמצאת בראשי.

איתן כבל: כל מי ששמע שאני נוסע אמר לי: תיזהרו.

איתן כבל: נהגתי לאילת דרך מצפה רמון, את המקטע הזה שהוא יחסית בסדר.

איתן כבל: הגורם האנושי שם הוא מטורף.

איתן כבל: כולם מדברים על גדר הפרדה.

איתן כבל: אדוני, אתה נהג מונית.

קריאה: אני פוחד לנהוג בכביש הזה, וזאת למרות שאני נוסע בו בזהירות.

איתן כבל: הכביש הוא צר ואנשים נתקעים מאחורי משאיות או מאחורי כל רכב אחר שנוסע בצורה איטית כשבכביש יש עיקולים.

איתן כבל: בחלק המקומות יש הפרדה קווית, אבל בחלק גדול מההפרדות אתה לא רואה את הדרך ומגיח לך מישהו שלא ראית.

איתן כבל: מדברים על בניית גדר הפרדה.

איתן כבל: אני רוצה לראות עכשיו את כל הנוסעים בכביש הבקעה או בכביש לאילת נוסעים בשדרות מסע כשכולם עומדים האחד אחרי השני בלי לעקוף.

איתן כבל: להזכירכם, ממשלה ימנית, וזה לא דיון פוליטי, קבעה שכביש 90 הוא חלק נפרד ממדינת ישראל והיא לא מטפלת בו ולא עוסקת בו.

איתן כבל: יש צורך בתוכנית עבודה על פי אזורי הסיכון, ואני מבקש התייחסות על כך.

ניסים פרץ: אדוני היושב-ראש, כיוונתי לדעתך.

ניסים פרץ: ראשית, למי שלא מכיר, כביש 90 – 472.2 ק"מ.

ניסים פרץ: הוא מתחיל במעבר טאבה ומסתיים בגדר הטובה.

ניסים פרץ: אנשים מבלבלים.

ניסים פרץ: זה כביש שהוא ארוך פי 4 - 5 מכל כביש במדינה.

ניסים פרץ: הוא הכביש הכי ארוך, הכי מורכב, הכי קשה, גם הנדסית.

ניסים פרץ: אני כן מחלק אותו מקצועית בין בואכה אילת עד צומת הערבה וזה החלק הראשון.

ניסים פרץ: החלק השני הוא צומת הערבה עד צומת אלמוג שאנחנו מכירים אותה כים המלח.

ניסים פרץ: החלק השלישי הוא מצומת אלמוג, בית שאן טבריה ובואכה כדרים.

ניסים פרץ: ומי שלא מכיר, יש אפילו עוד קטע בין קריית שמונה למטולה שהוא חד נתיבי, חד סטרי.

ניסים פרץ: אני חושב שאי אפשר שלא להתייחס לכך שמדינת ישראל יחד עם המשרדים הקובעים קבעו שהלבל הראשון שהולך לטיפול זה מאילת עד צומת הערבה.

ניסים פרץ: בארבע השנים האחרונות, עזבו את הכסף, מאות מיליונים.

ניסים פרץ: נתיבי ישראל ביצעה כבר 54 ק"מ דו-נתיבי, דו-מסלולי, מפרדה קשיחה בעניין הזה מלא.

איתן כבל: נכון, וזה נראה יוצא מהכלל.

ניסים פרץ: לפני שמונה חודשים התקבל תקציב נוסף של 150 מיליון שקל.

ניסים פרץ: יצאתי, קבלן בביצוע מהקילומטר ה-54.

ניסים פרץ: אם אתם לא יודעים קילומטרים, אגיד.

ניסים פרץ: מיטבתה, זה הקילומטר ה-54, עד הצומת לקטורה שזה קילומטר 63 – יצאנו לדרך, מבוצע דו-נתיבי, דו-מסלולי, מלא.

ניסים פרץ: יתרה מכך, מהקילומטר ה-63 עד הקילומטר ה-182 שנמצא בצומת הערבה, כשזה מחולק לצומת מאה-מנוחה וכו' וכו', כל התכנון המפורט מבחינה הנדסית הסתיים מלא.

ניסים פרץ: כולו מוכן מבחינתנו לביצוע.

ניסים פרץ: כלומר, בהינתן תקציבים על פי תוכנית משרד האוצר והתחבורה נמשיך לטפל עד צומת הערבה.

איתן כבל: ניסים, אמרת 472.2 ק"מ.

איתן כבל: אדוני מבין שרק השנה נהרגו 18 אזרחים, רק השנה.

איתן כבל: תבינו שני נתונים פה: אופניים חשמליים, כביש 90.

איתן כבל: זה עולמות תוכן שמשנים תמונה מקצה לקצה.

איתן כבל: באחד מעולמות התוכן יש הצלחה.

איתן כבל: ניסים, תגידי לי את מוקדי הסיכון המרכזיים בכביש 90.

יעקב בליטשטיין: יש לו את זה.

איתן כבל: קובי, לא חשבתי שלא ישבתם על זה קודם.

איתן כבל: תן לי, אני רוצה לכוון אותו.

איתן כבל: לצופים בערוץ הכנסת שהצטרפו אלינו, בדקות האלה אנחנו עוסקים בהתמודדות עם כביש 90.

ניסים פרץ: אדוני היושב-ראש, מוקדי הסיכון היום לאורך כל כביש 90 - 17 במספר - מתוקצבים מלא.

ניסים פרץ: מרביתם - 11 - כבר בביצוע, ועוד שישה שאנחנו יוצאים בתחילת השנה הזו.

איתן כבל: מה היעד?

ניסים פרץ: היעד, עד סוף 18' - 11 יסתיימו.

ניסים פרץ: ב-19' עוד שבעה.

ניסים פרץ: אבל צריך להגיד שהעניין של מוקדי סיכון הוא דינמי.

ניסים פרץ: התאונות שקורות עכשיו מעלות את זה במופע מוקד סיכון וסביר להניח שיהיו עוד, אבל כרגע זה מה יש מבחינת הוועדה.

יעקב אשר: כמה קילומטר מתוך ה-472 שאמרת קודם?

ניסים פרץ: כרגע אנחנו נגיע לקילומטר ה-63 ונסיים אותם באמצע השנה הבאה.

ניסים פרץ: במקביל צריך לזכור שיש מקטעים אחרים שעובדים עליהם.

ניסים פרץ: לדוגמה, בהחלטת ממשלה אזור ים המלח - - -

יעקב אשר: כמה מתוקצבים?

איתן כבל: חברי ניסים פרץ, בדרך כלל כשאתה יודע את התשובות, אתה יודע לתת אותן.

איתן כבל: כדררתי לי את הראש.

ניסים פרץ: זה כביש ארוך.

איתן כבל: ברשותך, אני שואל שאלות פשוטות ומבקש תשובות פשוטות.

איתן כבל: אורכו של כביש 90 הוא כ-472 ק"מ.

איתן כבל: אני אשאל אותך שאלה ואני מבקש שתיתן לנו תשובה.

איתן כבל: זה יהיה כמו שאנחנו עושים בחקירה של הבנקים.

איתן כבל: נכון לרגע זה, מתוך ה-476 ק"מ, כמה מוסדרים?

ניסים פרץ: מעל 110.

איתן כבל: מבחינתכם, במעל 110, נכון לרגע זה, יש הסדרה פיזית.

ניסים פרץ: דו-נתיבי, דו-מסלולי, הפרדה.

איתן כבל: נשארו לנו כ-350 - 360 ק"מ נוספים שאיתם אנחנו צריכים להתמודד.

איתן כבל: אמרת לי שמתוך ה-350 האלה יש 17 מוקדי סיכון.

איתן כבל: 11 - בעבודה.

ניסים פרץ: יסתיימו השנה.

איתן כבל: כלומר, הם כבר כלולים ב-110.

ניסים פרץ: הם כלולים לא ב-110, בקטעי הכביש האחרים.

ניסים פרץ: ה-110 הוא דו-נתיבי, דו-מסלולי, שים אותם בצד.

איתן כבל: כמה קילומטר יש ב-11 המוקדים הנוספים?

ניסים פרץ: הם מפוזרים בתוך כל ה-300 ק"מ, מהביג בקריית שמונה ועד - - -.

ניסים פרץ: מוקד סיכון הוא נקודתי.

יעקב אשר: זה לא כמה ברצף, אבל כמה בסך הכול?

ניסים פרץ: מוקד סיכון נותן חצי קילומטר במקסימום, מוקד סיכון זה משהו נקודתי.

יעקב בליטשטיין: אתה מטפל באותו מקום שבו היו התאונות.

איתן כבל: קובי, אני בדיוק יודע מה זה מוקד סיכון.

איתן כבל: אזכיר שאני תבעתי את המושג הזה ועשיתי לו הסדרה.

איתן כבל: כל אחד נתן לו שם אחר.

איתן כבל: אני רוצה שנבין בדיוק ושנסכום ונשים את זה בדיוק.

איתן כבל: אמרנו ש-11 כבר לקראת סיום ברמה כזו או אחרת.

איתן כבל: יש עדיין שבעה.

איתן כבל: לאיזה שנה מתוקצבים השבעה האלה?

ניסים פרץ: הם מתוקצבים ל-19'.

ניסים פרץ: אני מסיים תכנון באזור ינואר-פברואר ויוצא לביצוע.

איתן כבל: יפה.

איתן כבל: יש עדיין הבדל גדול בין טיפול במוקד סיכון שזה עיקול, פנייה או יישור.

איתן כבל: אם כן, 110 ק"מ בחוץ, 11 מוקדים בטיפול, שבעה ל-19', ועדיין אנחנו נמצאים במצב שלמסה הקריטית של הכביש אין מענה.

ניסים פרץ: לגבי 130 ק"מ נוספים מעבר ל-110 - נתיבי ישראל סיימה תכנון מפורט.

ניסים פרץ: מבחינתנו, מוכנים לתקצוב.

ניסים פרץ: על פי תוכנית נקבל את הכסף, נצא לביצוע.

ניסים פרץ: זה יקרה בשנים הקרובות.

ניסים פרץ: לגבי השלב השני, ואמרתי לך את זה אתמול, ובאופן אישי אני מודה לך על מה שאמרת, פעם בשבועיים אני מקבל טלפון אישי מיושב-ראש הוועדה על כל מיני קטעים במדינת ישראל, אמרתי לך אתמול, אני לפני שבוע וחצי בתיאום עם משרד התחבורה הקמת צוות שנקרא "צוות 90" עם המשטרה במטרה לחשוב מחוץ לקופסא ולהביא פתרונות לטיפול באלה עד אשר יהיו פתרונות מערכתיים אחרים.

איתן כבל: ניסים פרץ, אני כל כך מעריך אותך שאני לא רוצה שתאמר דברים שאחר כך לא יהיה לי נעים.

איתן כבל: יש כאלה שנותנים לי הרצאות כל הזמן ומכדררים אותי ויש לי סחרחורת.

איתן כבל: אתה מתחיל להיכנס לשלב שאתה עושה לי סחרחורת, וזה לא מתאים לך.

יעקב בליטשטיין: אבל הוא באמת נותן תשובות ענייניות.

איתן כבל: קובי, תאמין לי שלא רק שהוא מדבר שוטף, אני גם מבין מה הוא אומר.

איתן כבל: הוא לא צריך פרשנות, לא צריך לפרשן אותו.

איתן כבל: אני רק מנסה לשים את הדברים בצורה נהירה ולא ליד, לא כאילו ולא אולי.

איתן כבל: הוא מכדרר אותי בעדינות, לא בצורה גסה.

איתן כבל: מדובר בכ-476 ק"מ, ומתוך זה 110 מוסדרים מאל"ף ועד ת"ו.

איתן כבל: 17 מוקדים כשמתוכם 11 כבר בטיפול, פלוס ששה-שבעה שהם בתהליכים כאלה ואחרים - את זה שמתי בצד.

איתן כבל: עזוב, לא רוצה לדבר על זה יותר.

איתן כבל: בנוסף, אומר לי ניסים שיש צוות התערבות שיבוא ויגיד איך מתמודדים עם מוקדים כאלה ואחרים שצצים.

איתן כבל: האירועים כמו האירועים האחרונים שהיו לנו לאחרונה מייצרים מוקדי סיכון חדשים.

איתן כבל: שים את זה בצד לגמרי, שכח מכל מה שאמרנו.

איתן כבל: יש כ-300 ק"מ, למעט מוקדי הסיכון שהם נניח 50 ק"מ, ואני לארג' בתהליך, עדיין נשארנו עם 250 - 260 ק"מ ללא הסדרה.

איתן כבל: אני מבקש מאדוני להגיד לי האם יש או אין תוכנית ב-260 האלה, האם היא מתוקצבת.

איתן כבל: אם כן, מה לוח הזמנים לטיפול.

ניסים פרץ: אדוני, 250 -260 ק"מ שנשארו, מטופלים ברמה האחזקתית גם מוקדי סיכון.

ניסים פרץ: אין תוכנית להרחבת כביש מצומת הערבה, אין שום תוכנית שמדברת לדוגמה בכביש המשמעותי והמורכב ביותר מצומת הערבה עד צומת אלמוג, עד ים המלח.

ניסים פרץ: אין, כי זה כביש קשה.

ניסים פרץ: זו התאונה האחרונה שנספתה שם, לצערי.

ניסים פרץ: זה כביש ים המלח, כביש המלונות.

ניסים פרץ: הוא כביש מורכב שבו יש לנו בו את סיפור הבולענים, את המצוקים.

ניסים פרץ: אין לי אפילו סטטוטוריקה לשם.

ניסים פרץ: מה שכן, אני מבקש לומר כאן שבאותו צוות אמרנו שלא נחכה עכשיו חמש ועשר שנים אם וכאשר תתקבל החלטה.

ניסים פרץ: עשינו צוות שנעשה פתרונות נקודתיים שאפשר לעשות אותם בשנה הזו.

יעקב אשר: ניסים, לפני עשר דקות אמרת שיש כבר תוכנית גמורה ברמת התכנון.

ניסים פרץ: היא מצומת קטורה ועד צומת הערבה, כולל צומת הערבה.

ניסים פרץ: זה לא בחלק הזה.

יעקב אשר: מתי תהיה תוכנית של החלק ההוא?

איתן כבל: ניסים, אני אומר לכם את הדבר הבא שייכנס גם לסיכום.

איתן כבל: עם כל הכבוד לצוות ההתערבות וזו תפיסה מאוד חשובה, הרי אנחנו הופכים כל מטר על הכביש תיאורטית למוקד סיכון חדש.

איתן כבל: זה לא מצב שאתה אומר: יש לי כאן עיקול ואני יודע ליישר קצת את ההר או להרחיב שוליים, או אפילו מקטע הפרדה של 100 - 200 מטר.

ניסים פרץ: זה לא פתרון מערכתי, אני מסכים.

ניסים פרץ: אבל גם פתרון מערכתי זה עניין של חמש- עשר שנים.

איתן כבל: אנחנו לא בוועדת החקירה עכשיו.

איתן כבל: קודם כל, אני מנסה להבין את העובדות לאשורן ואת המצב כפי שהוא מתקיים היום.

איתן כבל: הנתון הזה של 10 ק"מ בשנה הוא לא רלוונטי כי הוא לא נותן מענה למקום שבו אנחנו מתמקדים.

יעקב אשר: הוא אומר שאין תוכנית בחלק הזה של מכביש הערבה עד שמה.

יעקב אשר: אין תוכנית מושלמת ואין פה פתרון.

ניסים פרץ: גם לא מאלמוג עד בית שאן, אין.

יעקב בליטשטיין: האם אדוני מכוון לזה שאת כל הכביש צריך לעשות דו-נתיבי, דו-מסלולי?

איתן כבל: לא.

יעקב אשר: תחליטו איזה חלקים כן ותתמקדו בהם, אבל לא במקטעים של חצי קילומטר.

איתן כבל: קובי, אני מסתכל לך בעיניים ואני מבין מה שאתה אומר עוד לפני ששאלת, תאמין לי.

איתן כבל: ברור לי שאין שום כוונה עכשיו לתבוע את כל ה-250.

עבד אל חכים חאג' יחיא: אבל לטווח ארוך כן.

איתן כבל: יש כאן שני מעגלי התייחסות: קודם כל, יש מעגל התייחסות מידי.

איתן כבל: יש מקטע מכביש הערבה עד צומת אלמוג ושם אתה חייב לסמן את מספר הנקודות שבהם אתה אומר:

איתן כבל: זה לא נקודתי של חצי קילומטר קדימה וחצי קילומטר דרומה או צפונה, אלא כאן נדרשת פעולה של כמה קילומטרים.

איתן כבל: אגב, עושים את זה בכבישים אחרים.

איתן כבל: שנים היציאה של ראש עין היתה חד-מסלולי, ועכשיו היציאה תוקנה.

יעקב בליטשטיין: אני מבקש להתייחס לנקודה הזו כי אני חושב שלא נתנו לניסים להשלים את הכול.

איתן כבל: אתה מבין?

איתן כבל: מפרשנים אותך בחייך.

יעקב בליטשטיין: לא, לא.

יעקב בליטשטיין: חברים, בניגוד להצהרה שכביכול כביש 90 מכל מיני סיבות לא מטופל, כביש 90 מטופל לפחות על ידי משרד התחבורה כמו כל יתר הכבישים.

יעקב בליטשטיין: לנו יש מתודולוגיה קבועה באיזה כבישים אנחנו עוסקים על פי כל מיני פרמטרים כשבחלק מהפרמטרים אתה היית מעורב כמו: מוקדי סיכון וכו'.

איתן כבל: אמת ויציב.

יעקב בליטשטיין: אנחנו בוחנים את עצמנו שוב אחת לשנה גם בכביש 90.

יעקב בליטשטיין: זאת אומרת, מוקד סיכון שנקבע בשנה שעברה לא בהכרח יהיה השנה אם השתנו הנסיבות באופן משמעותי.

יעקב בליטשטיין: לכן, אנחנו מדי שנה בוחנים את זה.

יעקב בליטשטיין: ניסים אומר שבהתאם לתוכנית העבודה הסדורה של חברת נתיבי ישראל אנחנו מטפלים בהמון קטעים לאורך כביש 90 - 17 מוקדי סיכון, פניות שמאלה שהוא עוד לא הספיק להגיע לזה.

יעקב בליטשטיין: אתם לא מקשיבים למה שאומר ניסים.

יעקב בליטשטיין: הוא אומר: רבותיי, פתאום השנה היה אירוע, והוא בוחן את זה עוד פעם.

איתן כבל: קובי, אתה מסיפור אחר.

איתן כבל: לא על זה אני מדבר.

איתן כבל: אני מבין את מה שאתה אומר, אינני חולק על מה שאתה אומר.

איתן כבל: אני עשיתי עם ניסים את כביש 65 ואני יודע מה זה שמאלה, ימינה, קו הפרדה.

איתן כבל: האמן לי, אני מבין.

איתן כבל: לא רציתי ללכת למקום הזה.

איתן כבל: מבחינתי, זה בסדר גמור.

איתן כבל: זה הדבר הברור מאליו ואני נותן לו את הקרדיט על העשייה הזו.

איתן כבל: נקודת המוצא שלי היא שמצומת הערבה עד חוף אלמוג קודם כל צריך להתחיל את התכנון.

איתן כבל: אנחנו מכירים את הגיאולוגיה של האזור הזה על כל המשתמע מכך ואנחנו יודעים שתידרשנה בחלקים מרכזיים בכביש הזה פעולות מאוד משמעותיות ומאוד שונות ממה שאנחנו רגילים.

איתן כבל: אם לא יתחילו בתכנון אתמול, זה לא יהיה בעוד עשר שנים – זו כוונתי.

יעקב אשר: ואתם תחליטו מתוך זה מה הכי חשוב, האם 30, 40, 50 ק"מ, אבל תתחילו לרוץ עם זה.

איתן כבל: נכון.

איתן כבל: 10 ק"מ כל שנה – לא חשוב, רק שתהיה איזו עשייה.

איתן כבל: תודה, ניסים פרץ.

איתן כבל: בשמי ובשם חברי הוועדה, אין ספק שבכניסתך לתפקיד גם מול הדוח שהכנו, אנחנו באמת מרגישים בשינוי מגמה בכל מקום וגם את הרצינות בהתייחסות.

איתן כבל: שוב, תודה.

איתן כבל: להזכירכם, ועדת הכלכלה עסקה גם ברמזור צומת בת הדר שהיה אחד ממוקדי הסיכון היותר משמעותיים.

איתן כבל: תודה על הטיפול.

איתן כבל: אני רוצה להזכיר עוד צומת מרכזי שהיתה בו בעיה וזה באזור שגב שלום, באזור של הבדווים.

עבד אל חכים חאג' יחיא: זה בסדר עכשיו.

איתן כבל: נכון.

איתן כבל: שני המקומות האלה היו במוקד הדיונים בוועדה והבעיות, ולזכותך ייאמר שעמדתם במשימה, ובוודאי גם בעניינים אחרים – צריך להגיד את הדברים האלה.

יעקב בליטשטיין: אני רוצה לפרשן את מעשינו ופשוט לדבר על נתונים.

איתן כבל: אני אאפשר לך.

איתן כבל: אבל הבעיה שלנו היא לא נתונים, קראנו הכול.

איתן כבל: אנחנו יודעים לקרוא.

יעקב בליטשטיין: לא.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: לגבי כביש 90 - כשאנחנו מדברים על הפרדה אז ההפרדה יכולה לעכב קצת את התנועה.

עבד אל חכים חאג' יחיא: עם זאת, היא יכולה לתת יותר ביטחון, ואפילו אם תהיה תאונה היא תהיה פחות קטלנית מכפי שיש לנו.

עבד אל חכים חאג' יחיא: רוב התאונות הן תאונות חזיתיות ובתאונות חזיתיות פשוט מסכמים את שתי המהירויות של שתי המכוניות.

עבד אל חכים חאג' יחיא: ישנם מעקות שהם גמישים וגם אם תהיה שם תאונה, התאונה לא תהיה קטלנית.

עבד אל חכים חאג' יחיא: במקומות המסוכנים המסוימים האלה הייתי מציע לבדוק אפשרות של מעקות הפרדה אפילו אם לא מרחיבים את הכביש.

איתן כבל: כן, אמרתי את זה.

איתן כבל: הוא בדיוק התייחס לזה.

עבד אל חכים חאג' יחיא: בשימוע גם העלינו את הנושא הזה.

עבד אל חכים חאג' יחיא: יש לנו את הנושא של תאונות דרכים במעברי חצייה.

עבד אל חכים חאג' יחיא: צריך חשיבה מחדש בנושא מעברי חצייה.

עבד אל חכים חאג' יחיא: אני מסתובב ואני רואה שיש הרבה מקומות שממש בעיקול הדרך, בתוך הקשת, יש לך מעבר חצייה ולא הנהג רואה את הולך הרגל ולא הולך הרגל רואה את הרכב.

עבד אל חכים חאג' יחיא: שנית, במקומות מסוימים יש צורך בשינויים גיאומטריים: או לעשות את הכביש יותר צר או להגביה את מעבר החצייה.

עבד אל חכים חאג' יחיא: שמעתי פה מחברי אולי באותם מקומות לפנות לרשויות המקומיות לתת אור בצבע אחר, כך שבלילה כשתראה את האור הזה תדע שיש לך פה מעבר חצייה.

עבד אל חכים חאג' יחיא: יש דברים שאפשר לעשות והם בעלויות לא גדולות מדי.

עבד אל חכים חאג' יחיא: לגבי הירידה במספר ההרוגים – אנחנו שמחים על כך, אבל זה לא מספק אותנו.

איתן כבל: ברור.

איתן כבל: אני אגיע גם לסיכום.

עבד אל חכים חאג' יחיא: אני חייב להעלות את זה כי זה חייב להיות נר לרגלינו.

עבד אל חכים חאג' יחיא: אי אפשר להגיד: בהשוואה לשנה שעברה מצבנו טוב, כי מצבנו לא טוב.

רחלי טבת ויזל: המצב הוא פחות רע.

עבד אל חכים חאג' יחיא: פחות רע, בדיוק זו ההגדרה.

עבד אל חכים חאג' יחיא: אנחנו צריכים תמיד לחפש דרכים איך למנוע את התאונות האלה ולהשקיע את התקציבים הקיימים לפי סדר עדיפויות ולמנוע את תאונות הדרכים ושתהיה בטיחות.

איתן כבל: תודה.

איתן כבל: נחמיה זרחוביץ, בבקשה.

נחמיה זרחוביץ: אני נחמיה זרחוביץ מאגף זהירות ובטיחות בדרכים במשרד החינוך.

נחמיה זרחוביץ: כבוד היושב-ראש, אני מבקש לומר משפט בנימה אישית.

נחמיה זרחוביץ: מבחינתי, זו סגירת מעגל מאוד מעניינת.

נחמיה זרחוביץ: לפני די הרבה שנים איתן כבל הגיע לגדוד שלנו כמילואימניק צעיר בצנחנים.

נחמיה זרחוביץ: מועצת זקני הגדוד החליטה שהוא מתאים להיות חבר כנסת.

נחמיה זרחוביץ: הוא קיבל את דין התנועה ועיניכם הרואות – זו היתה החלטה מוצלחת למדיי.

נחמיה זרחוביץ: אני מקווה שלימדנו אותו כמה דברים בעניין.

נחמיה זרחוביץ: אני באופן אישי לימדתי אותו מה עושים כשנופלים פגזים ובליסטראות, ואני מקווה שהוא מיישם את זה כראוי גם בכנסת.

איתן כבל: תודה, יקירי.

נחמיה זרחוביץ: מאז המסמך הקודם של עבודת הוועדה, אצלנו במשרד החינוך קרו באמת כמה שינויים מפליגים ששווה גם לדווח לציבור.

נחמיה זרחוביץ: קודם כל, היתה משאלה לתוכנית לימודים חדשה וספר לימוד חדש, ובימים האלה לא רק שהדברים קרמו עור וגידים, אלא הם עלו לאוויר.

נחמיה זרחוביץ: בנוסף לכך, תוכנית הלימודים החדשה כוללת הכנה לתיאוריה.

נחמיה זרחוביץ: בשנה שעברה כבר היה פיילוט של 500 כיתות שזכה להצלחה לא מבוטלת.

נחמיה זרחוביץ: כלומר, החינוך התעבורתי שילב את לימודי התיאוריה.

נחמיה זרחוביץ: 500 כיתות ניגשו.

נחמיה זרחוביץ: השנה ניגשות לפיילוט נוסף 1,000 כיתות.

נחמיה זרחוביץ: סך הכול, תלמדנה 4,000 כיתות.

נחמיה זרחוביץ: בשנה הבאה כל השנתון ילך לבחינת תיאוריה כבחינת בגרות לכל דבר.

איתן כבל: יפה.

נחמיה זרחוביץ: מחלקת הבחינות אימצה את העניין בהתלהבות רבה.

נחמיה זרחוביץ: הוקם צוות שאומנם נשען על בחינות התיאוריה של אגף הרישוי.

נחמיה זרחוביץ: קיבלנו אישור להוסיף שאלות מסוימות שנוגעות לחינוך תעבורתי.

נחמיה זרחוביץ: הבחינה היא מתוקשבת, הם יראו סרטים.

נחמיה זרחוביץ: היא תהיה בחינה מאוד מיוחדת.

נחמיה זרחוביץ: הם יגיבו, הם יעסקו בזיהוי מוקדם של סכנות.

עליזה לביא: מי יממן את זה?

רחלי טבת ויזל: רלב"ד מעבירה 18 מיליון שקל בשנה למשרד החינוך לתקצב את המורים.

נחמיה זרחוביץ: ומשרד החינוך מתקציבו גם נותן איזה 100 מיליון לחינוך.

עליזה לביא: כלומר, ילד לא ישלם על מבחן תיאוריה?

נחמיה זרחוביץ: הילד גם לא ישלם עבור הבחינה.

רחלי טבת ויזל: אם הוא עושה את זה בבית ספר הוא לא משלם.

קריאה: אבל זה דבר קטן יחסית, אסביר לכם למה.

נחמיה זרחוביץ: בגלל הורדת גיל ההיתר לגשת לבחינה באופניים חשמליים, עשינו בדקה ה-90 שינויים בתוכנית והקדמנו לתחילת השנה את הנושאים שהם הכי רלוונטיים לאופניים חשמליים כי בראשון לספטמבר יש כבר תלמידים שיכולים לרכב על אופניים חשמליים והם לא יכולים לחכות.

נחמיה זרחוביץ: אני רוצה להעיר שתי הערות קצרות בעניין האופניים החשמליים, ודווקא לא בעניין החינוך אלא בעניין האכיפה.

נחמיה זרחוביץ: קודם כל, אני רוצה לספר סיפור אישי קצר.

נחמיה זרחוביץ: התקשרה אליי מנהלת בית ספר יסודי שבו לומדים ילדים עד גיל 12 והיא אמרה לי: שמענו שאתה מאוד מבין באופניים חשמליים, אולי אתה יכול לבוא ולהרצות להורים.

נחמיה זרחוביץ: חשוב לי מאוד שתבוא כי 60 - 70 זוגות אופניים חשמליים קשורים לגדר בית הספר.

נחמיה זרחוביץ: אמרתי לה: לא אגיע לבית הספר לעניין הזה, את צריכה להזמין את המשטרה שיעמיסו את 70 זוגות האופניים ושההורים יתייצבו.

דורון ידיד: בסמכות של מי?

דורון ידיד: באיזה סמכות?

איתן כבל: אמרת את זה כאמירה.

נחמיה זרחוביץ: הדבר השני שאני חושב שצריך להתייחס אליו בכובד רב הוא נושא האופניים המשודרגים.

נחמיה זרחוביץ: אתה נכנס לאינטרנט, אתה לא צריך להיות בלש ולא צריכים אפילו את המיומניות המיוחדות של המשטרה, ואתה יודע בדיוק מי משדרג לך את האופניים ל-75 קמ"ש.

נחמיה זרחוביץ: נדמה לי שבזמנו משרד הכלכלה היה עסוק בעניין הזה.

עבד אל חכים חאג' יחיא: 75 קמ"ש?

עבד אל חכים חאג' יחיא: זה פעם ראשונה שאני שומע שמגיעים ל-75 קמ"ש, אני מתפלא.

חמד עמאר: אמרו לנו עד 50, לא שמעתי על 75 קמ"ש.

נחמיה זרחוביץ: יש 60 ו-75 קמ"ש, תיכנס לאינטרנט.

איתן כבל: נחמיה, תודה.

איתן כבל: אני רוצה לומר תודה לאור ירוק.

איתן כבל: אור ירוק יוצא למבצע של שנמוך אופניים חשמליים.

איתן כבל: הם מתכוונים להקים בבתי ספר נקודות שאליהן הם יגיעו עם אנשי מקצוע והם יסייעו בשנמוך המהירות כך שהיא תהיה מהירות על פי התקן המותר והחוקי.

איתן כבל: ועדת הכלכלה תיתן לכם את כל הגיבוי והסיוע על מנת שפעולה כזו תצליח כי זה צריך לבוא משני מוקדים: צריך להחזיר את אלה ששדרגו למצב החוקי.

איתן כבל: חברי, אני רוצה להזכיר לך שיש כבר 250,000 בחוץ וזו הבעיה שלי.

איתן כבל: כלומר, הסוסים כבר ברחו מהאורוות, וזו הבעיה.

גבי בן הרוש: דיברתם כל כך הרבה על כביש 90, תן להתייחס.

איתן כבל: אתן לך.

לאה ורון: יש אנשים שעומדים בחוץ, גבי.

איתן כבל: אני מבקש, כל מי שלא שייך לדיון הבא מוזמן להמשיך בשגרת יומו.

איתן כבל: תודה רבה מקרב לב, תודה.

איתן כבל: אדוני נציג המשטרה, תודה לך מקרב לב.

איתן כבל: אנחנו נוציא מכתב בהקשר הזה.

איתן כבל: תודה לכם.

איתן כבל: הישיבה נעולה.